CELEX: 52021PC0722
Language: sk
Date: 2021-11-25
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ) 2015/760, pokiaľ ide o rozsah oprávnených aktív a investícií, požiadavky na zloženie a diverzifikáciu portfólia, vypožičiavanie hotovosti a iné pravidlá fondov, ako aj pokiaľ ide o požiadavky týkajúce sa udeľovania povolení, investičných politík a podmienok výkonu činnosti európskych dlhodobých investičných fondov

EURÓPSKA KOMISIA
            V Bruseli25. 11. 2021
            COM(2021) 722 final
            2021/0377(COD)
            
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (EÚ) 2015/760, pokiaľ ide o rozsah oprávnených aktív a investícií, požiadavky na zloženie a diverzifikáciu portfólia, vypožičiavanie hotovosti a iné pravidlá fondov, ako aj pokiaľ ide o požiadavky týkajúce sa udeľovania povolení, investičných politík a podmienok výkonu činnosti európskych dlhodobých investičných fondov
            (Text s významom pre EHP)
            {SEC(2021) 571 final} - {SWD(2021) 342 final} - {SWD(2021) 343 final}
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Nariadenie Európskeho parlamentu a Rady (EÚ) 2015/760 z 29. apríla 2015 o európskych dlhodobých investičných fondoch (ďalej len „nariadenie o ELTIF“) predstavuje európsky rámec pre alternatívne investičné fondy (ďalej len „AIF“), ktoré investujú do dlhodobých investícií, napríklad do sociálnych projektov a projektov dopravnej infraštruktúry, nehnuteľností a MSP. V nariadení o ELTIF sa stanovujú jednotné pravidlá pre udeľovanie povolení, investičné politiky a podmienky výkonu činnosti ELTIF, ako aj ich uvádzanie na trh.
               
               
                  Cieľom regulačného rámca pre ELTIF je uľahčovať inštitucionálnym a retailovým investorom dlhodobé investície do týchto druhov aktív a zabezpečiť alternatívny, nebankový zdroj financovania reálnej ekonomiky. Takýmto dlhodobým financovaním možno podporiť rozvoj hospodárstva Európskej únie na ceste k inteligentnému, udržateľnému a inkluzívnemu rastu.
               
            
            
               Od zverejnenia prvého akčného plánu pre úniu kapitálových trhov v roku 2015 bolo prijatých viacero opatrení na zabezpečenie viacerých dlhodobých zdrojov financovania v EÚ
                  1
               . Ukázalo sa však, že sú potrebné ďalšie intervencie v tejto oblasti politiky, ktorými by sa nasmerovalo viac investícií do podnikov, ktoré potrebujú kapitál, ako aj do dlhodobých investičných projektov, a to najmä v čase obnovy po pandémii COVID-19.
            
            
               Cieľom tohto preskúmania je zvýšiť využívanie ELTIF v celej EÚ v prospech európskeho hospodárstva a investorov. Tým sa zas podporí kontinuálny rozvoj únie kapitálových trhov, ktorého cieľom je aj uľahčiť prístup spoločností v EÚ k stabilnejšiemu, udržateľnejšiemu a diverzifikovanejšiemu dlhodobému financovaniu.
            
            
               Európa musí podporovať inteligentnejší, udržateľnejší a inkluzívnejší rast, ktorým sa zabezpečí vytváranie pracovných miest a posilnenie jej globálnej konkurencieschopnosti. Táto priorita sa podporila aj v preskúmaní akčného plánu pre úniu kapitálových trhov v polovici trvania
                  2
                vypracovanom Komisiou, v ktorom sa uvádza, že v porovnaní s inými významnými ekonomikami trpí EÚ chronickým nedostatkom dlhodobého financovania MSP. Ďalej sa v revidovanom akčnom pláne Komisie pre úniu kapitálových trhov
                  3
                výslovne uznáva potreba ďalšej podpory investičných nástrojov na nasmerovanie financovania do dlhodobých investičných projektov
                  4
               . V akčnom pláne sa Komisia zaviazala preskúmať legislatívny rámec pre ELTIF
                  5
               .
            
            
               
                  Toto opatrenie na rozvoj ELTIF je konzistentné aj s ambíciou stanovenou v Európskej zelenej dohode a konkrétnejšie v stratégii udržateľného financovania
                     6
                  , v ktorej sa rieši dosahovanie cieľov v oblasti udržateľnosti a klimatickej neutrality prostredníctvom prínosu všetkých hospodárskych zainteresovaných strán, a najmä tých, ktoré zohrávajú úlohu v stratégiách dlhodobého financovania. Táto iniciatíva predstavuje aj príležitosť na zosúladenie investičných stratégií a činností podávania správ týkajúcich sa ELTIF s cieľmi EÚ v oblasti klímy a životného prostredia
                     7
                  .
               
               
               
                  Od prijatia pôvodného právneho rámca pre ELTIF v apríli 2015 vzniklo iba 57 ELTIF (k októbru 2021) s relatívne malým objemom spravovaných čistých aktív (celkové spravované aktíva sa za rok 2021 odhadujú približne na 2,4 miliardy EUR). Tieto ELTIF s udeleným povolením majú sídlo iba v štyroch členských štátoch (Luxembursku, Francúzsku, Taliansku a Španielsku), ostatné členské štáty nemajú vlastné ELTIF.
               
               
                  Hoci je ELTIF stále relatívne nový rámec, z dostupných údajov o trhu vyplýva, že vývoj na trhu sa nezlepšuje podľa očakávaní, a to najmä pokiaľ ide o cieľ Komisie spočívajúci v podpore dlhodobého financovania v Únii.
               
               
                  Niektoré vlastnosti uvedeného opisu trhu s ELTIF (t. j. malý počet fondov, malý objem čistých aktív, malý počet jurisdikcií, v ktorých majú ELTIF sídlo, zloženie portfólia, v ktorom výrazne prevažuje určitá kategória oprávnených investícií) poukazujú na koncentrovanú povahu trhu z geografického hľadiska aj z hľadiska druhov investícií.
               
               
                  V porovnaní s alternatívnymi investičnými fondmi (AIF) má rámec pre ELTIF určité výhody. Predovšetkým ide o plne harmonizovanú európsku značku pre finančné produkty, ktorá umožňuje distribúciu profesionálnym aj retailovým investorom na základe povolenia na úrovni celej EÚ. V porovnaní s tým sa môžu AIF podľa smernice 2011/61/EÚ o správcoch alternatívnych investičných fondov (ďalej len „smernica o správcoch AIF“) uvádzať na trh len pre profesionálnych investorov, zatiaľ čo uvádzanie AIF na trh pre retailových investorov podlieha vnútroštátnym pravidlám. Pravidlá týkajúce sa ELTIF dokážu v niektorých prípadoch takisto zabezpečiť schopnosť znášať volatilitu trhu, pretože tieto fondy sú uzavretej povahy a majú dlhodobú orientáciu, pričom v určitých prípadoch môžu v závislosti od uplatniteľných vnútroštátnych daňových zákonov investorom ELTIF zaisťovať prednostné vnútroštátne daňové zaobchádzanie. ELTIF môžu predstavovať aj bezpečnejšiu cestu pre investorov, ktorí sa zaujímajú o investície do súkromného kapitálu, majú však nižší rizikový profil ako fondy čisto súkromného kapitálu.
               
               
                  Z hodnotenia fungovania právneho rámca pre ELTIF a spätnej väzby zainteresovaných strán vyplýva, že reštriktívne pravidlá týkajúce sa fondov a prekážky vstupu retailových investorov oslabujú výhody ELTIF, pretože spoločne spôsobujú zníženie miery využiteľnosti, účinnosti a atraktívnosti právneho rámca pre ELTIF pre správcov a investorov. Tieto obmedzenia predstavujú hlavné dôvody, pre ktoré sa fondom ELTIF nedarí významne rozširovať a dosahovať plný potenciál, pokiaľ ide o smerovanie investícií do reálnej ekonomiky.
               
               
                  V tejto súvislosti ide pri preskúmaní regulačného rámca pre ELTIF o zrýchlenie prijímania a zvýšenie atraktívnosti ELTIF ako fondu s vyhľadávanou štruktúrou pre dlhodobé investície. S cieľom zvýšiť príťažlivosť tohto rámca sa bude nadchádzajúci návrh zameriavať na cielené zmeny pravidiel týkajúcich sa fondov. To znamená najmä rozšírenie rozsahu oprávnených aktív a investícií, umožnenie flexibilnejších pravidiel týkajúcich sa fondov, ktoré zahŕňajú uľahčovanie stratégií fondu fondov, a zmenšenie neopodstatnených prekážok, ktoré bránia retailovým investorom v prístupe k ELTIF, najmä požiadavky na počiatočnú investíciu vo výške 10 000 EUR a požiadavky na celkovú sumu neprevyšujúcu 10 % pre tých retailových investorov, ktorých finančné portfóliá nepresahujú 500 000 EUR.
               
               
                  Ďalej sa návrh zameriava na zatraktívnenie štruktúry ELTIF uvoľnením vybraných pravidiel týkajúcich sa fondov v prípade ELTIF distribuovaných výlučne profesionálnym investorom. Na základe preskúmania právneho rámca pre ELTIF sa zavádza aj voliteľný mechanizmus rámca likvidity, ktorým sa investorom a novým investorom upisujúcim ELTIF poskytne dodatočná likvidita bez toho, aby bolo potrebné čerpať z kapitálu ELTIF. Cieľom návrhu je aj zabezpečiť zavedenie primeraných záruk ochrany investorov.
               
            
            
               •Súlad s existujúcimi ustanoveniami v tejto oblasti politiky
            
            
               
                  V revidovanom akčnom pláne Komisie pre úniu kapitálových trhov sa výslovne uznáva potreba podpory investičných nástrojov na nasmerovanie financovania do dlhodobých investičných projektov. V akčnom pláne sa Komisia zaviazala preskúmať právny rámec pre ELTIF.
               
            
         
         
            
               
                  Právny rámec pre ELTIF je takisto úzko previazaný so smernicou o správcoch AIF, keďže smernica o správcoch AIF tvorí právny rámec, ktorý upravuje správu alternatívnych investičných fondov (AIF) a ich uvádzanie na trh v Únii. ELTIF sú vo svojej podstate AIF z EÚ spravované správcami alternatívnych investičných fondov, ktorým bolo udelené povolenie v súlade so smernicou o správcoch AIF. Pravidlá uplatniteľné na správcov ELTIF sa teda stanovujú v smernici o správcoch AIF a upravujú sa touto smernicou. Vzhľadom na vzájomnú previazanosť nariadenia o ELTIF s rámcom smernice o správcoch AIF je takisto dôležité uviesť, že okrem tohto preskúmania ELTIF Komisia vykonáva aj preskúmanie smernice o správcoch AIF. Oba návrhy boli prijaté v ten istý deň.
               
            
            
               •Súlad s ostatnými politikami Únie
            
            
               
                  Preskúmanie rámca pre ELTIF úzko súvisí s úniou kapitálových trhov, Európskou zelenou dohodou, európskou energetickou úniou, digitálnym jednotným trhom a s ďalšími politickými iniciatívami Únie.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 114 ods. 1 ZFEÚ slúži ako právny základ pre nariadenie a vytvára jednotné ustanovenia zamerané na fungovanie vnútorného trhu. V prudenciálnych pravidlách pre produkty sa stanovujú limity rizík súvisiacich s investičnými fondmi zameranými na dlhodobé aktíva. Tieto pravidlá samy osebe neregulujú prístup k činnostiam správy aktív, ale upravujú spôsob vykonávania takýchto činností s cieľom zabezpečiť ochranu investorov a finančnú stabilitu. Tvoria základ pre riadne fungovanie vnútorného trhu.
            
            
               Navrhovaným legislatívnym opatrením sa v snahe dosiahnuť cieľ zaistiť integritu vnútorného trhu vytvorí regulačný rámec pre ELTIF, aby sa zabezpečilo, že takéto fondy budú v celej EÚ podliehať jednotným pravidlám a že ich investori v celej EÚ budú schopní identifikovať. Cieľom navrhovaného nariadenia je vytvoriť súbor spoľahlivých a zároveň pružných pravidiel, ktoré osobitne zodpovedajú dlhodobej povahe predmetných investícií. Navrhovanými pravidlami by sa mali zabezpečiť rovnaké podmienky pre rôznych správcov dlhodobých investičných fondov. Týmto legislatívnym návrhom sa teda harmonizujú podmienky výkonu činnosti všetkých relevantných aktérov na trhu s investičnými fondmi, a to v prospech všetkých investorov a v záujme hladkého fungovania jednotného trhu s finančnými službami.
            
            
               Právny základ preskúmania nariadenia (EÚ) 2015/760 sa stanovuje v článku 37. Uvádza sa v ňom, že po skončení preskúmania uvedeného v článku 37 ods. 1, ktorým sa vyhodnotí fungovanie regulačného rámca pre ELTIF, a po konzultácii s ESMA musí Komisia predložiť Európskemu parlamentu a Rade správu, v ktorej posúdi príspevok tohto nariadenia a ELTIF k dokončovaniu únie kapitálových trhov a k dosiahnutiu cieľov stanovených v nariadení o ELTIF. V prípade potreby sa k správe pripojí legislatívny návrh.
            
            
               •Subsidiarita
            
            
               V súlade s nariadením o ELTIF sa ELTIF výslovne uznávajú ako spôsob podpory a dokončenia únie kapitálových trhov, pretože predstavujú zdroj dlhodobého financovania reálnej ekonomiky, ku ktorému majú prístup retailoví investori. Ciele nariadenia o ELTIF, konkrétne zabezpečiť jednotné požiadavky na investície a podmienky výkonu činnosti ELTIF a súčasne v plnom rozsahu zohľadniť bezpečnosť a spoľahlivosť ELTIF pre správcov, investorov a rôzne zainteresované strany ELTIF, nemôžu členské štáty uspokojivo dosiahnuť samostatne.
            
            
               Ciele nariadenia o ELTIF možno preto z dôvodu ich rozsahu a účinkov lepšie dosiahnuť na úrovni Únie. Únia má právo prijať opatrenia v súlade so zásadou subsidiarity. V súlade so zásadou proporcionality podľa článku 5 Zmluvy o Európskej únii nariadenie o ELTIF neprekračuje rámec nevyhnutný na dosiahnutie uvedených cieľov.
            
            
               •Proporcionalita
            
            
               Pokiaľ ide o proporcionalitu, cieľom návrhu je dosiahnuť primeranú rovnováhu medzi sledovaným verejným záujmom a nákladovou efektívnosťou opatrenia. Cieľom navrhovaných pravidiel je vytvoriť spoločnú značku produktu, o ktorú má verejnosť veľmi silný záujem a vďaka ktorej by sa položili základy spoločného, konkurencieschopného a nákladovo efektívneho trhu s ELTIF v celej Únii. Požiadavky uložené jednotlivým dotknutým stranám boli nastavené dôkladne. Vždy, keď to bolo možné, boli požiadavky vytvorené ako minimálne normy a regulačné požiadavky boli upravené tak, aby zbytočne nenarúšali existujúce obchodné modely. V navrhovanom nariadení sa spájajú najmä parametre vhodné pre dlhodobé investície a pre konkrétne skupiny investorov, a to prostredníctvom úplného zohľadnenia aspektov bezpečnosti a dôvery týkajúcich sa označenia ELTIF.
            
            
               Návrh teda nepresahuje rámec toho, čo je nevyhnutné na dosiahnutie spoločného právneho rámca pre ELTIF. Súčasne sa v ňom však riešia otázky týkajúce sa regulácie, ktoré by mohli mať vplyv na spoľahlivosť značky.
            
            
               •Výber nástroja
            
            
               Súčasný návrh predstavuje zmenu existujúceho nariadenia EÚ. Nariadenie sa považuje za najvhodnejší právny nástroj na zavedenie jednotných požiadaviek, ktoré sa okrem iného budú vzťahovať na rozsah oprávnených aktív, zloženie portfólia, pravidlá diverzifikácie, politiku vyplácania, ako aj na pravidlá týkajúce sa udeľovania povolení fondom, ktoré sa chcú zapojiť do dlhodobých investícií. Cieľom týchto pravidiel pre produkty je zefektívniť činnosť ELTIF.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Do októbra 2021 bolo udelené povolenie iba 57 ELTIF. Preto je dôležité, aby sa preskúmanie ELTIF zameriavalo na najrôznejšie problémy identifikované zainteresovanými stranami s cieľom nabádať k väčšiemu využívaniu týchto fondov na trhu.
               
               
                  V súčasnosti nedostatočne rozvinutý trh s ELTIF vykazuje aj značný nevyužitý potenciál právneho rámca, ktorý by mohol skutočne prispievať k reálnej ekonomike a rozvoju únie kapitálových trhov.
               
            
         
         
            
               
                  Ďalšie informácie o problémoch identifikovaných v návrhu sa uvádzajú v posúdení vplyvu na fungovanie rámca pre ELTIF, ktoré je priložené k tomuto návrhu.
               
            
            
               •Konzultácie so zainteresovanými stranami
            
            
               V júni 2020 vydalo fórum na vysokej úrovni pre úniu kapitálových trhov svoju záverečnú správu
                  8
                obsahujúcu 17 odporúčaní týkajúcich sa odstraňovania prekážok na kapitálových trhoch EÚ vrátane odporúčania na preskúmanie nariadenia o ELTIF. Podľa uvedenej správy by sa preskúmaním regulačného rámca pre ELTIF s cielenými zmenami mohlo zrýchliť jeho využívanie investormi na dlhodobé investovanie a mohol by sa zvýšiť tok dlhodobého financovania do reálnej ekonomiky
                  9
               .
            
            
               S cieľom pochopiť hlavné dôvody pomalého využívania ELTIF v celej Únii a získať návrhy zainteresovaných strán na zlepšenie fungovania regulačného rámca pre ELTIF Komisia zhromaždila a analyzovala dôkazy dostupné z verejnej konzultácie a dvojstrannej spolupráce so širokou škálou zainteresovaných strán a získala spätnú väzbu a preskúmanie výskumných prác z daného odvetvia. Celkovo verejná konzultácia týkajúca sa ELTIF priniesla 54 formálnych odpovedí.
            
            
               Okrem toho sa do posúdenia vplyvu zahrnula a zohľadnila sa v ňom spätná väzba od rôznych skupín zainteresovaných strán, napríklad správcov fondov, zástupcov investorov, príslušných vnútroštátnych orgánov a širšej verejnosti (vrátane občanov).
            
            
               Z konzultácií so subjektmi odvetvia vyplýva, že správcovia fondov podľa všetkého do veľkej miery súhlasia (existujú mierne rozdiely v závislosti od špecializácie, jurisdikcie sídla a konkrétnej sledovanej investičnej stratégie) s tým, že základné nedostatky ELTIF spočívajú v obmedzenom rozsahu oprávnených aktív a investícií, ako aj v hmotných prekážkach, ktorým investori čelia pri získavaní prístupu k ELTIF.
            
            
               Príslušné vnútroštátne orgány sa do veľkej miery zhodujú na kľúčových oblastiach, ktoré treba revidovať (t. j. oprávnené aktíva, numerické limity, ustanovenia o konfliktoch záujmov atď.). Táto zhoda sa premieta do odborného poradenstva Európskeho orgánu pre cenné papiere a trhy (ESMA), ktoré sa do veľkej miery prekrýva s návrhmi v tejto oblasti politiky uvedenými v posúdení vplyvu. Príslušné vnútroštátne orgány zatiaľ vo všeobecnosti podporujú cieľ dosiahnuť konzistentnosť medzi rámcami odstránením nedostatkov, prekrývaní a nekonzistentnosti.
            
            
               Vybraní zástupcovia investorov (napr. zástupcovia retailových investorov, zástupcovia inštitucionálnych investorov pôsobiaci v oblasti reálnych aktív a zástupcovia združení poistných a dôchodkových fondov) obhajujú podobné cielené zlepšenia rámca pre ELTIF.
            
            
               Mimo formálnych kanálov bolo prijatých viacero odpovedí v rámci otvorenej verejnej konzultácie a niektoré podania boli prijaté po uplynutí lehoty na ich zaslanie. Niektoré z týchto podaní (alebo konzultácií ex post) vykonali zástupcovia správcov ELTIF.
            
            
               Ďalšie informácie o konzultácii so zainteresovanými stranami sa uvádzajú v prílohe 2 k posúdeniu vplyvu týkajúcemu sa fungovania rámca pre ELTIF, ktoré je priložené k tomuto návrhu.
            
            
               •Získavanie a využívanie expertízy
            
            
               
                  Otvorená verejná konzultácia týkajúca sa preskúmania ELTIF predstavovala pre všetky zainteresované strany (verejnosť, členské štáty, ESMA, príslušné vnútroštátne orgány, finančné inštitúcie, správcov aktív, investorov atď.) príležitosť poskytnúť názor na riziká a príležitosti súvisiace s preskúmaním rámca pre ELTIF a potrebou konať. Okrem toho sa v jej rámci predstavili rôzne možné riešenia problémov, na ktoré upozornili zainteresované strany.
               
               
                  Toto posúdenie vplyvu vychádza najmä z konzultácií so zainteresovanými stranami a z doplňujúceho teoretického výskumu, ktorý uskutočnila Komisia. V súlade so všeobecnými zásadami usmernení k lepšej právnej regulácii, ktoré sa týkajú posudzovaní vplyvu na základe dôkazov, Komisia zhromaždila dôkazy z viacerých zdrojov.
               
               
                  Okrem uvedených zdrojov Komisia uskutočnila celý rad konzultácií v rámci: i) expertnej skupiny Európskeho výboru pre cenné papiere (EGESC), a to 27. novembra 2020 a 19. júla 2021; ii) Stáleho výboru orgánu ESMA pre služby správy investícií pri pokračujúcej spolupráci s príslušnými vnútroštátnymi orgánmi; iii) kolokvia zainteresovaných strán pre európske dlhodobé investičné fondy (ELTIF) s názvom ELTIF – Výzvy a príležitosti v roku 2020, ktoré sa konalo 4. februára 2020; iv) seminára o ELTIF zorganizovaného Francúzskym združením pre správu aktív, ktorý sa konal 7. decembra 2020; v) seminára o ELTIF zorganizovaného Združením pre správu alternatívnych investícií, ktorý sa konal 2. februára 2021 a týkal sa regulačných skúseností s fungovaním spoločností zameraných na rozvoj podnikania v USA a ich podobností s ELTIF, a vi) seminára o ELTIF zorganizovaného spoločnosťou EuropeInvest, ktorý sa konal 27. mája 2021 a na ktorom sa zúčastnili zástupcovia odvetvia súkromného kapitálu.
               
            
            
               •Posúdenie vplyvu
            
            
               Návrh správy o posúdení vplyvu bol predložený výboru pre kontrolu regulácie 11. júna 2021. Vypočutie pred výborom pre kontrolu regulácie sa konalo 7. júla 2021. Na základe doplňujúcich informácií predložených pred vypočutím vydal výbor pre kontrolu regulácie kladné stanovisko podmienené odporúčaniami, aby sa jednotlivé možnosti lepšie vymedzili a analyzovali a aby sa vykonala dodatočná analýza údajov a podrobnejšie monitorovanie. Komisia na základe pripomienok výboru začlenila do posúdenia vplyvu dodatočné informácie a analýzu, a to aj o nedávnom využívaní ELTIF.
            
            
               Súhrnný prehľad posúdenia vplyvu a kladné stanovisko výboru pre kontrolu regulácie sú priložené k tomuto návrhu.
            
            
               •Regulačná vhodnosť a zjednodušenie
            
            
               Cieľom iniciatívy je okrem iného zníženie regulačných nákladov správcov ELTIF a regulačných nákladov na ELTIF vyplývajúcich z reštriktívnych pravidiel týkajúcich sa fondov a odstránenie prekážok, ktorým čelia investori pri získavaní prístupu k ELTIF.
            
            
               Celkovo sa očakáva, že navrhovanými zmenami nariadenia o ELTIF sa zavedie dodatočná flexibilita a zmierni sa zaťaženie správcov fondov, ktorí poskytujú produkty prispôsobené potrebám profesionálnych klientov. Zároveň sa odstránením prekážok, ktorým čelia investori pri získavaní prístupu k ELTIF (pri zachovaní súčasnej ochrany investorov), zmierni administratívne zaťaženie a zvýši sa atraktívnosť ELTIF pre správcov aktív aj investorov.
            
         
         
            
               Presné vyčíslenie miery, do akej by sa uprednostňovanými možnosťami znížili regulačné náklady, je však z viacerých dôvodov náročné. Vzhľadom na obmedzenú veľkosť priestoru obchodovania s ELTIF a dôvernú povahu údajov o nákladoch súvisiacich s fondmi by Komisia musela vypracovať súbor predpokladov a možný vplyv navrhovaných opatrení na zníženie nákladov extrapolovať na základe súboru kvantitatívnych a kvalitatívnych posúdení navrhovaných opatrení.
            
            
               ELTIF je okrem toho dobrovoľný rámec. Správcovia aktív nemajú povinnosť vybrať si ELTIF ako štruktúru fondu. Namiesto toho sa môžu správcovia aktív rozhodnúť, že sa budú podieľať na zriadení ELTIF. Môžu zriadiť fond so štruktúrou štandardného AIF podľa smernice o správcoch AIF alebo akoukoľvek inou štruktúrou vnútroštátneho fondu alebo môžu svoje dlhodobé investície štruktúrovať inými prostriedkami (ako sú investície do súkromného kapitálu). Vzhľadom na uvedené substitučné a distribučné účinky by bolo náročné s dostatočnou spoľahlivosťou autoritatívne zdôvodniť akékoľvek potenciálne alebo implicitné úspory nákladov pri uprednostňovaných možnostiach politiky.
            
            
               A napokon sa Komisia v rámci otvorenej verejnej konzultácie priamo pýtala zainteresovaných strán na náklady a zaťaženie vyplývajúce z niektorých ustanovení a požiadaviek právneho rámca pre ELTIF. Napriek viacerým pokusom o získanie číselných údajov o nákladoch a úsporách nákladov v prípade niektorých možností politiky však bolo poskytnutých len málo informácií. Čiastočne by sa to dalo vysvetliť obmedzeniami spojenými s uvedeným právnym rámcom pre ELTIF (obmedzená vzorka fondov, neprehľadnosť sektora, obmedzenia súvisiace s dôvernosťou a dobrovoľná povaha rámca pre ELTIF). To však implicitne znamená, že náklady na dodržiavanie pravidiel týkajúcich sa ELTIF nie sú pre relevantné zainteresované strany takým problémom ako ich reštriktívna povaha.
            
            
               •Základné práva
            
            
               V nariadení o ELTIF sa rešpektujú základné práva a dodržiavajú sa zásady Charty základných práv Európskej únie. Rámec pre ELTIF by sa uplatňoval v súlade s týmito právami a zásadami, pričom cielené zmeny nariadenia o ELTIF by nemali žiadne dôsledky ani nepriaznivé účinky na uplatňovanie základných práv.
            
            
               4.VPLYV NA ROZPOČET
            
            
               
                  Návrh nemá žiadny vplyv na rozpočet Komisie.
               
            
            
               5.ĎALŠIE PRVKY
            
            
               •Podrobné vysvetlenie konkrétnych ustanovení návrhu
            
            
               
                  V článku 1 ods. 2 sa opätovne uvádza cieľ právneho rámca pre ELTIF získať kapitál a nasmerovať ho na dlhodobé projekty. V tomto rámci sa naďalej zachováva cieľ Únie spočívajúci v inteligentnom, udržateľnom a inkluzívnom raste. Nové navrhnuté znenie článku 1 ods. 2 však už neobsahuje odkaz na európske dlhodobé projekty, čím sa má posilniť širší rozsah oprávnených aktív, ktoré sa nemusia nachádzať v Únii. Vzhľadom na to, že v rámci pre ELTIF sa výslovne umožňuje, aby sa za podmienok stanovených v nariadení o ELTIF oprávnené aktíva a investície nachádzali v tretích krajinách, je dôležité zabezpečiť, aby investičné stratégie ELTIF mohli mať globálny investičný mandát. Týmto objasnením by sa zabezpečila aj väčšia zrozumiteľnosť a právna istota týkajúca sa flexibility ELTIF pri geografickej alokácii investícií. Takéto stratégie „tematickej“ alokácie môžu zahŕňať investície do projektov ochrany alebo udržateľnosti životného prostredia v tretích krajinách, výskumných a vývojových zariadení alebo energetickej infraštruktúry, ktoré majú potenciál zabezpečiť prínos investorom ELTIF a dlhodobý rast v EÚ, ako aj prispieť k plneniu cieľov ELTIF.
               
               
                  Článok 2 bod 6 obsahuje vymedzenie pojmu „reálne aktívum“, ktorý bol revidovaný tak, aby znamenal všetky aktíva, ktoré majú vnútornú hodnotu na základe svojej podstaty a vlastností. Účelom tejto revízie je rozšíriť rozsah investičných stratégií týkajúcich sa reálnych aktív, ktoré môžu správcovia ELTIF realizovať. Takéto reálne aktíva môžu, ale nemusia, zabezpečovať peňažné toky alebo návratnosť investícií, napríklad sociálna, komunikačná, environmentálna, energetická alebo dopravná infraštruktúra, ako aj vzdelávacie a zdravotnícke zariadenia a zariadenia sociálnej podpory alebo priemyselné zariadenia. Týmto zjednodušeným vymedzením pojmu „reálne aktíva“ sa okrem toho zabezpečuje aj rozšírenie rozsahu aktív o aktíva, ktoré nie je jednoduché kvantifikovať, napríklad aktíva kvantifikované na základe metódy diskontovaných peňažných tokov alebo metódy oceňovania na základe porovnania. Ďalej rozšírené vymedzenie pojmu „reálne aktíva“ znamená, že takéto aktíva zahŕňajú infraštruktúru, duševné vlastníctvo, plavidlá, vybavenie, strojové zariadenia, lietadlá alebo železničný vozový park a nehnuteľný majetok, ako aj práva spojené alebo súvisiace s reálnymi aktívami, ako sú práva na vodu, lesy a nerastné suroviny. Rozšírený rozsah vymedzenia pojmu „reálne aktíva“ zahŕňa aj investície do obchodného vlastníctva, vzdelávania, poradenstva, výskumu, športu alebo vývojových zariadení alebo bytovej výstavby, napríklad do bývania pre seniorov alebo sociálneho bývania. Rozsah projektov infraštruktúry si môže vyžadovať veľký objem kapitálu investovaného na dlhé obdobia. Takéto projekty infraštruktúry môžu zahŕňať infraštruktúru verejných budov, ako sú školy, nemocnice alebo väznice, sociálnu infraštruktúru, ako napríklad sociálne bývanie, dopravnú infraštruktúru, ako napríklad cesty, hromadné prepravné systémy alebo letiská, energetickú infraštruktúru, ako napríklad energetické sústavy, projekty v oblasti adaptácie na zmenu klímy a zmierňovania zmeny klímy, elektrárne alebo potrubné systémy, vodohospodársku infraštruktúru, ako napríklad systémy zásobovania vodou, kanalizačné alebo zavlažovacie systémy, komunikačnú infraštruktúru, ako napríklad siete, a infraštruktúru nakladania s odpadom, ako napríklad systémy recyklácie alebo zberu odpadu.
               
               
                  V článku 2 bode 14a sa uvádza vymedzenie jednoduchej, transparentnej a štandardizovanej sekuritizácie krížovým odkazom na článok 2 bod 1 nariadenia Európskeho parlamentu a Rady (EÚ) 2017/2402 z 12. decembra 2017, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu.
               
               
                  Článok 3 ods. 3 nariadenia o ELTIF sa reviduje s cieľom zabezpečiť, aby príslušné orgány oznamovali ESMA informácie o udelených alebo zrušených povoleniach, ako aj o všetkých zmenách informácií o ELTIF každý mesiac, a nie každý štvrťrok. Okrem toho sa v článku 3 ods. 3 druhom pododseku uvádza podrobnejšie zloženie verejného registra ELTIF, ktorý by mal okrem údajových polí pre názvy ELTIF s udeleným povolením, názvy správcov ELTIF a príslušných orgánov pre ELTIF obsahovať aj ďalšie údajové polia. Účelom tohto ústredného elektronického registra ELTIF je zabezpečovať lepšiu viditeľnosť celého investičného priestoru ELTIF a umožňovať investorom, najmä retailovým investorom, získavať a vyhodnocovať príslušné informácie o investičných príležitostiach, ktoré sú dostupné v členských štátoch týchto investorov.
               
            
            
               V článku 5 ods. 1 a 3 nariadenia o ELTIF sa stanovuje niekoľko zmien, ktorými sa uľahčuje udeľovanie povolení ELTIF a zjednodušuje sa oddelenie ustanovení týkajúcich sa udeľovania povolení ELTIF od ustanovení týkajúcich sa správcu AIF. Konkrétne sa článok 5 ods. 3 nariadenia o ELTIF mení s cieľom objasniť, že príslušný vnútroštátny orgán zodpovedný za udeľovanie povolení ELTIF je orgánom zodpovedným výlučne za udeľovanie povolení ELTIF a nepodieľa sa na udeľovaní dodatočných povolení ani na „schvaľovaní“ správcov AIF z EÚ. Okrem toho sa objasňuje, že udelenie povolenia ELTIF by nemalo podliehať požiadavke, aby ELTIF spravoval správca AIF, ktorý má registrované sídlo v domovskom členskom štáte ELTIF, alebo aby správca AIF vykonával alebo delegoval činnosti v domovskom členskom štáte ELTIF.
            
            
               
                  Článok 10 ods. 1 nariadenia o ELTIF sa mení vo viacerých ohľadoch. Predovšetkým sa mení článok 10 ods. 1 písm. a) bod iii) s cieľom zabezpečiť, aby mohli ELTIF v rámci investičných príležitostí uskutočňovať minoritné spoločné investície, ktoré by mohli pritiahnuť menších realizátorov investičných projektov, a nemuseli investovať iba prostredníctvom dcérskych spoločností alebo v dcérskych spoločnostiach, v ktorých majú „väčšinové vlastníctvo“. Písmeno d) sa mení s cieľom uľahčiť ELTIF možnosť realizovať investičné stratégie fondu fondov a investovať okrem ELTIF, EuVECA a EuSEF aj do AIF z EÚ spravovaných správcami AIF z EÚ za predpokladu, že tieto ELTIF, EuVECA, EuSEF, PKIPCP a AIF z EÚ investujú do oprávnených investícií. Týmto transparentným prístupom by sa mala zabezpečiť obozretnosť pri stratégiách fondu fondov, keď sa majú aktíva príslušného ELTIF a ďalších podnikov kolektívneho investovania spájať z dôvodu obmedzení stanovených v článku 13 a článku 16 ods. 1.
               
               
                  V článku 10 ods. 1 písm. e) nariadenia o ELTIF sa umožňujú investície do reálnych aktív a zabezpečuje sa, aby tieto investície ELTIF neboli obmedzené len na formy vlastníctva v podobe priamej držby jednotlivých reálnych aktív alebo ich nepriamej držby prostredníctvom kvalifikovaných portfóliových podnikov. Na základe revidovaných ustanovení môžu ELTIF investovať do reálnych aktív, ak je minimálna investičná hodnota takýchto aktív aspoň 1 000 000 EUR, pričom sa už nevyžaduje, aby boli reálne aktíva vlastnené priamo alebo v podobe „nepriamej držby prostredníctvom kvalifikovaných portfóliových podnikov“. Touto zmenou by sa umožnilo využitie širokej škály potenciálnych investičných stratégií týkajúcich sa reálnych aktív. Znížením tohto limitu by sa prispelo aj k flexibilite správcov ELTIF, keďže v prípade jednotlivých reálnych aktív veľkého portfólia je štandardnou trhovou praxou, že majú hodnotu oveľa nižšiu ako 10 000 000 EUR. V opačnom prípade by to malo veľký vplyv na portfóliá, ktoré sa už istý čas prevádzkujú, keďže hodnota niektorých aktív v oblasti energie z obnoviteľných zdrojov (napríklad solárnych panelov alebo listov veternej turbíny) sa zvyčajne počas ich životnosti znižuje. Cieľom zníženia minimálnej hodnoty jednotlivých reálnych aktív je okrem toho aj zabezpečiť správcom aktív prístup k veľkým portfóliám bez ohľadu na hodnotu jednotlivých reálnych aktív, ktoré tieto veľké portfóliá tvoria, a dosiahnuť väčšiu diverzifikáciu portfólií, a tým aj menej rizík.
               
               
                  Článok 10 ods. 1 písm. f) sa mení s cieľom stanoviť rozsah oprávnených sekuritizácií, ktorý obsahuje sekuritizácie štyroch kategórií: úvery na nehnuteľný majetok určený na bývanie, ktoré sú zabezpečené buď jednou, alebo viacerými hypotékami na nehnuteľný majetok určený na bývanie (t. j. cenný papier zabezpečený hypotékami na obytné nehnuteľnosti); obchodné úvery, ktoré sú zabezpečené jednou alebo viacerými hypotékami na nehnuteľný majetok určený na podnikanie; podnikové úvery (vrátane úverov poskytovaných malým a stredným podnikom) a obchodné pohľadávky alebo iné podkladové expozície, ktoré podľa originátora tvoria odlišný druh aktíva, za predpokladu, že príjmy zo sekuritizácie týchto obchodných pohľadávok alebo iných podkladových expozícií sa použijú na financovanie alebo refinancovanie dlhodobých investícií. Týmito ustanoveniami by sa umožnilo rozšírenie objemu a rozsahu oprávnených aktív pre ELTIF, čím by sa regulačný rámec pre ELTIF stal príťažlivejším pre správcov aktív a investorov.
               
               
                  Článok 11 ods. 1 sa mení s cieľom zjednodušiť pojem „kvalifikovaný portfóliový podnik“. Článok 11 ods. 1 písm. b) sa takisto mení s cieľom zvýšiť limit trhovej kapitalizácie kótovaných kvalifikovaných portfóliových podnikov z 500 miliónov EUR na 1 miliardu EUR a zabezpečiť, aby sa limit trhovej kapitalizácie uplatňoval výlučne v čase počiatočnej investície.
               
               
                  Článok 12 sa mení v dvoch ohľadoch. Predovšetkým rozsah pôsobnosti ustanovení o konfliktoch záujmov v odseku 1 obsahuje odkazy na AIF z EÚ, ktoré môže spravovať správca ELTIF. Cieľom odseku 2 je zas výslovne zabezpečiť, aby mohli správcovia ELTIF a ich prepojené subjekty patriace do tej istej skupiny, ako aj ich zamestnanci, investovať do daného ELTIF a do toho istého aktíva. Takéto spoločné investície môžu byť nevyhnutnou súčasťou stratégií spoločného investovania správcov AIF a v niektorých prípadoch môžu predstavovať štandardnú prax odvetvia. V článku 12 ods. 2 sa umožňujú spoločné investície správcov a ich prepojených subjektov patriacich do tej istej skupiny s daným správcom ELTIF a ich zamestnancami len vtedy, ak správca ELTIF zaviedol organizačné a administratívne opatrenia na identifikáciu, riadenie a monitorovanie konfliktov záujmov, ako aj na predchádzanie konfliktom záujmov, a za predpokladu, že sa takéto konflikty záujmov primerane oznamujú. Cieľom týchto dodatočných požiadaviek je zabezpečiť potrebnú ochranu investorov a záruky integrity trhu.
               
               
                  V súčasnosti sa v článku 13 stanovuje, že minimálny limit pre oprávnené aktíva a investície by mal byť na úrovni 70 %. Okrem toho sa v článku 13 stanovujú požiadavky na zloženie a diverzifikáciu portfólia. Požiadavky na diverzifikáciu ELTIF sú veľmi podrobné a pre investície do úverov, pre akékoľvek jednotlivé reálne aktívum alebo pre iné investičné fondy sa zavádza štandardná požiadavka na investíciu vo výške 10 %. S cieľom podporiť atraktívnosť ELTIF pre správcov aktív sa úpravou článku 13 ods. 1 znižuje limit oprávnených investičných aktív ELTIF na 60 %. Znížením tohto limitu by sa zlepšil profil likvidity podkladových portfólií ELTIF a podporila by sa flexibilita správcov aktív pri vykonávaní ich investičných stratégií.
               
            
         
         
            
               
                  V článku 13 ods. 2 písm. a) až c) sa na 20 % zvyšujú maximálne retailové expozície ELTIF voči nástrojom, ktoré emitoval jeden kvalifikovaný portfóliový podnik, alebo úverom, ktoré boli poskytnuté jednému kvalifikovanému portfóliovému podniku. Okrem toho sa tento 20 % limit stanovil aj pre tie ELTIF, ktoré môžu byť uvádzané na trh pre retailových investorov na investovanie do jedného ELTIF, EuVECA, EuSEF alebo AIF z EÚ spravovaného správcom AIF z EÚ, ktorý je oprávnený na investovanie podľa článku 10 ods. 1 nariadenia o ELTIF. V prípade aktív uvedených v článku 9 ods. 1 písm. b), ktoré boli emitované jedným orgánom, sa limit zdvojnásobuje na 10 %.
               
               
                  S cieľom zaistiť nastavenie expozícií retailových ELTIF voči jednoduchým, transparentným a štandardizovaným sekuritizáciám sa v novom odseku 3a stanovuje, že súhrnná hodnota jednoduchých, transparentných a štandardizovaných sekuritizácií nesmie presiahnuť 20 % hodnoty kapitálu ELTIF. Súhrnná expozícia ELTIF voči riziku protistrany vyplývajúca z transakcií s mimoburzovými (OTC) derivátmi, zo zmlúv o repo obchodoch alebo zo zmlúv o obrátených repo obchodoch by nemala presiahnuť 10 % hodnoty kapitálu ELTIF. Článok 13 ods. 5 sa vzhľadom na zvýšené limity expozície retailových ELTIF vypúšťa. Dôležité je, že v novom článku 13 ods. 8 sa stanovuje, že limity investícií stanovené v odsekoch 2 až 4 by sa nemali uplatňovať, keď sa ELTIF uvádzajú na trh výlučne pre profesionálnych investorov.
               
               
                  V článku 15 ods. 1 sa stanovuje, že ELTIF nemôžu nadobudnúť viac ako 30 % podielových listov alebo akcií jedného ELTIF, EuVECA, EuSEF alebo AIF z EÚ spravovaného správcom AIF z EÚ a oprávneného podľa článku 10 ods. 1 písm. d). V odseku 2 sa stanovuje, že limity koncentrácie sa nemôžu uplatňovať, ak sa ELTIF uvádzajú na trh výlučne pre profesionálnych investorov.
               
               
                  Cieľom článku 16 je umožniť ELTIF, ktoré sa môžu uvádzať na trh pre retailových investorov, zvýšiť vypožičiavanie hotovosti až do 50 % limitu ELTIF. Na druhej strane by sa ELTIF uvádzaným na trh výlučne pre profesionálnych investorov umožnilo využiť až 100 % hodnoty kapitálu ELTIF. Cieľom návrhu je aj zabezpečiť dodatočnú flexibilitu v menových pravidlách a rozširuje sa ním možnosť ELTIF uzatvárať výpožičky v inej mene ako základnej, ak sú takéto menové expozície zabezpečené alebo ak možno inak preukázať, že vypožičiavanie v inej mene nevystavuje ELTIF závažným devízovým rizikám. V článku 16 ods. 1 písm. e) sa vypúšťa požiadavka na zaťaženie aktív, ktoré nepredstavujú viac než 30 % hodnoty kapitálu ELTIF, pričom sa objasňuje, že zaťaženie aktív sa povoľuje, ak sa ním vykonáva stratégia vypožičiavania. V novom odseku 1a článku 16 sa zavádza objasnenie, že dohody o vypožičiavaní, ktoré sú plne kryté kapitálovými záväzkami investorov, by sa nepovažovali za dohody predstavujúce vypožičiavanie. Týmto ustanovením by sa správcom aktív zabezpečila dodatočná flexibilita pri využívaní pákového efektu. S cieľom zaistiť vyššie záruky ochrany investorov sa v revidovanom článku 16 ods. 2 vyžaduje, aby správcovia ELTIF predložili podrobnú prezentáciu stratégie a limitov ELTIF týkajúcich sa vypožičiavania. Cieľom tejto požiadavky je aj uložiť správcom ELTIF povinnosť opísať, ako presne by výpožička prispela k vykonávaniu stratégie ELTIF a zmierneniu rizík týkajúcich sa vypožičiavania a trvania, ako aj devízových rizík.
               
               
                  Pravidlá vyplácania uvedené v článku 18 ods. 7 sa menia tak, aby sa ESMA umožnilo vypracovať návrh regulačných technických predpisov, v ktorých by sa ďalej spresnili možnosti vyplácania za obmedzených okolností uvedených v odseku 2. Tieto vyplácania by mohli zahŕňať prípady, v ktorých by minimálne informácie, ktoré sa majú poskytnúť príslušným orgánom, a kritériá vyplácania, ako aj percentuálne úrovne vyplácania, umožnili ELTIF poskytnúť obmedzené vyplatenie na základe očakávaných peňažných tokov a pohľadávok ELTIF. Okrem toho by sa od ESMA vyžadovalo vypracovanie návrhu regulačných technických predpisov spresňujúcich informácie, ktoré musia ELTIF oznamovať investorom.
               
               
                  V článku 19 by sa správcom ELTIF umožnilo nepovinné začlenenie možnosti voliteľného mechanizmu rámca likvidity do štatútu alebo zakladajúcich dokumentov ELTIF. Tento mechanizmus likvidity sekundárneho trhu je zameraný na to, aby sa pred skončením životnosti ELTIF zabezpečilo úplné alebo čiastočné spárovanie žiadostí odchádzajúcich investorov ELTIF o prevod podielových listov alebo akcií ELTIF so žiadosťami nových investorov o upísanie. Spárovanie žiadostí o prevod a upísanie možno uskutočniť, ak je splnených niekoľko podmienok zároveň. Konkrétne by správca ELTIF musel mať stanovenú politiku pre takýto voliteľný mechanizmus likvidity a v nej uvádzať tieto informácie: proces prevodu v prípade odchádzajúcich aj upisujúcich investorov, úlohy správcu fondu alebo administrátora fondu, príslušný časový rámec, cenu vykonania, podmienky pomerného rozdelenia, požiadavky na zverejňovanie a uplatniteľné poplatky a náklady. Je mimoriadne dôležité, aby takýto voliteľný mechanizmus likvidity zabezpečoval spravodlivé zaobchádzanie s investormi a poskytoval správcovi ELTIF dostatočnú príležitosť na monitorovanie rizika likvidity ELTIF.
               
               
                  V článku 21 ods. 1 sa upravujú ustanovenia o odpredaji aktív ELTIF tak, že sa od správcu ELTIF vyžaduje, aby informoval príslušný vnútroštátny orgán o riadnom odpredaji aktív na účely vyplatenia investorov. ELTIF by museli na osobitnú žiadosť príslušného orgánu pre ELTIF predložiť príslušnému orgánu podrobný harmonogram riadneho odpredaja aktív.
               
               
                  V článku 26 sa vyžaduje, aby správca ELTIF, ktorého podielové listy alebo akcie sú určené na uvádzanie na trh pre retailových investorov, zaviedol v každom členskom štáte, v ktorom sa ELTIF uvádzajú na trh, služby upisovania, uskutočňovania platieb pre podielových vlastníkov alebo akcionárov, odkúpenia alebo vyplácania podielových listov alebo akcií a poskytovania informácií, ktoré sa požadujú od ELTIF a jeho správcu. Tieto ustanovenia o službách investorom sa vypúšťajú, aby sa uľahčilo uvádzanie ELTIF na trh, a to najmä cezhraničné uvádzanie na trh, spôsobom, ktorý je v súlade s acquis EÚ. Cieľom vypustenia článku 26 je aj zabezpečiť, aby sa ELTIF mohli uvádzať na trh bez toho, aby boli správcovia ELTIF povinní zavádzať „služby“, ktoré niekedy znamenajú nevyhnutnosť existencie fyzických zariadení alebo samostatných podmienok či požiadaviek týkajúcich sa IT technológií, personálu či administratívy.
               
               
                  Cieľom článku 28 ods. 1 je odstrániť čiastočnú duplicitu posudzovania vhodnosti, ktoré sa uvádza v nariadení o ELTIF aj v smernici o trhoch s finančnými nástrojmi (MiFID II). S týmto cieľom sa v článku 28 ods. 1 a článku 30 ods. 1 krížovo odkazuje na povinnosť správcov ELTIF a distribútorov pri priamom ponúkaní alebo umiestňovaní ELTIF vykonať posúdenie vhodnosti v súlade s ustanoveniami smernice MiFID II. Toto zosúladenie skúšky vhodnosti ELTIF so skúškou vhodnosti podľa smernice MiFID II je dôležité v súvislosti s navrhovaným vypustením článku 30 ods. 3 prvého pododseku, ktorý obsahuje požiadavku na minimálnu počiatočnú investíciu vo výške 10 000 EUR a na celkový limit vo výške 10 % pre finančné portfóliá retailových investorov. Cieľom návrhu je odstrániť tieto požiadavky, t. j. minimálnu investíciu vo výške 10 000 EUR (tzv. vstupný vklad) a 10 % limit expozície pre retailových investorov, ktorých finančné portfóliá nepresahujú 500 000 EUR. Dôvodom je, že takéto požiadavky predstavujú neopodstatnené prekážky, ktoré retailovým investorom bránia v získaní prístupu k ELTIF, ako aj to, že tieto limity sa vo väčšine prípadov ukázali ako zaťažujúce, odrádzajúce a neúčinné.
               
               
                  Cieľom článku 30 ods. 4 je objasniť uplatňovanie zásady rovnakého zaobchádzania v rámci príslušnej triedy alebo tried ELTIF. Cieľom článku 30 ods. 6 je zabezpečiť, aby sa dvojtýždňová lehota na odstúpenie uplatňovala výlučne na retailových investorov a platila len dva týždne po dátume nadobudnutia účinnosti zmluvy o záväzku alebo upísaní.
               
               
                  Článok 37 ods. 1 sa upravuje s cieľom rozšíriť podmienky nového preskúmania regulačného rámca pre ELTIF. Toto preskúmanie by sa mohlo začať päť rokov po nadobudnutí účinnosti nariadenia o ELTIF a v porovnaní s pravidlami pôvodne stanovenými v článku 37 by sa malo týkať komplexnejšieho súboru pravidiel týkajúcich sa fondov. Komplexné hodnotenie fungovania tohto nariadenia sa uskutoční päť rokov od začiatku jeho uplatňovania. Rozsah pôsobnosti tejto revidovanej doložky o preskúmaní sa rozširuje tak, aby sa týkal aj fungovania a uplatňovania hlavných pravidiel týkajúcich sa fondov a vplyvu týchto pravidiel na správcov a investorov ELTIF. Preskúmanie právneho rámca pre ELTIF by si vyžadovalo konzultáciu s ESMA.
               
               
            
            
               2021/0377 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie (EÚ) 2015/760, pokiaľ ide o rozsah oprávnených aktív a investícií, požiadavky na zloženie a diverzifikáciu portfólia, vypožičiavanie hotovosti a iné pravidlá fondov, ako aj pokiaľ ide o požiadavky týkajúce sa udeľovania povolení, investičných politík a podmienok výkonu činnosti európskych dlhodobých investičných fondov
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 114,
            
            
               so zreteľom na návrh Európskej komisie,
            
         
         
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  10
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Od prijatia nariadenia Európskeho parlamentu a Rady (EÚ) 2015/760
                  11
                bolo udelené povolenie len niekoľkým európskym dlhodobým investičným fondom (ďalej len „ELTIF“). Súhrnný objem čistých aktív uvedených fondov sa v roku 2021 odhadoval približne na 2 400 000 000 EUR.
            
            
               (2)Z dostupných údajov o trhu vyplýva, že aj napriek zameraniu Únie na podporu dlhodobého financovania v Únii sa vývoj v segmente ELTIF nezlepšil podľa očakávaní.
            
            
               (3)Niektoré vlastnosti trhu s ELTIF, ako sú malý počet fondov, malý objem čistých aktív, malý počet jurisdikcií, v ktorých majú ELTIF sídlo, a zloženie portfólia, v ktorom prevažujú určité kategórie oprávnených investícií, poukazujú na koncentrovanú povahu tohto trhu z geografického hľadiska aj z hľadiska druhov investícií. Preto je potrebné preskúmať fungovanie právneho rámca pre ELTIF, aby sa zabezpečilo nasmerovanie ďalších investícií do podnikov, ktoré potrebujú kapitál, ako aj do dlhodobých investičných projektov.
            
            
               (4)ELTIF majú potenciál uľahčovať dlhodobé investície do reálnej ekonomiky. Dlhodobé investície do projektov, podnikov a projektov infraštruktúry v tretích krajinách môžu pre ELTIF priniesť kapitál, a tým priniesť úžitok hospodárstvu Únie. Tieto prínosy môžu vzniknúť rôzne, napríklad prostredníctvom investícií, ktorými sa podporuje rozvoj pohraničných regiónov, posilňuje sa obchodná, finančná a technologická spolupráca a uľahčujú sa investície do projektov v oblasti životného prostredia a energie z udržateľných zdrojov. Investície do kvalifikovaných podnikov a oprávnených aktív z tretích krajín môžu znamenať významné prínosy pre investorov a správcov ELTIF, ako aj pre ekonomiky, infraštruktúru, klimatickú a environmentálnu udržateľnosť a občanov týchto tretích krajín. Preto by sa malo umožniť, aby sa väčšina takýchto aktív a investícií alebo hlavných príjmov či ziskov pochádzajúcich z takýchto aktív a investícií nachádzala v tretej krajine.
            
            
               (5)Pravidlá ELTIF pre profesionálnych a retailových investorov sú takmer totožné, a to vrátane pravidiel týkajúcich sa využívania pákového efektu, diverzifikácie aktív a zloženia portfólií, limitov koncentrácie a limitov oprávnených aktív a investícií. Na uvedené dva druhy investorov sa však vzťahujú iné časové horizonty, tolerancie rizika a investičné potreby. Z dôvodu týchto takmer identických pravidiel a z nich vyplývajúceho vysokého administratívneho zaťaženia a súvisiacich nákladov, ktoré sa spájajú s ELTIF určenými pre profesionálnych investorov, správcovia aktív len neochotne ponúkajú takýmto investorom prispôsobené produkty. Profesionálni investori majú vyššiu toleranciu rizika ako retailoví investori a vzhľadom na svoju povahu a činnosti môžu mať odlišné časové horizonty a ciele v oblasti návratnosti. Preto je vhodné stanoviť osobitné pravidlá pre ELTIF, ktoré sa majú uvádzať na trh pre profesionálnych investorov, a to najmä pokiaľ ide o diverzifikáciu a zloženie dotknutého portfólia, minimálne limity pre oprávnené aktíva, limity koncentrácie a vypožičiavanie hotovosti.
            
            
               (6)Je potrebné posilniť flexibilitu správcov aktív pri investovaní do reálnych aktív rôznych kategórií. Priame alebo nepriame držby reálnych aktív by sa preto mali považovať za samostatnú kategóriu oprávnených aktív, ak tieto reálne aktíva majú hodnotu vyplývajúcu z ich povahy alebo podstaty. Takéto reálne aktíva zahŕňajú nehnuteľný majetok, komunikačnú, environmentálnu, energetickú alebo dopravnú infraštruktúru, sociálnu infraštruktúru vrátane domovov dôchodcov alebo nemocníc, ako aj infraštruktúru pre vzdelávacie a zdravotnícke zariadenia a zariadenia sociálnej podpory alebo priemyselné zariadenia a ďalšie aktíva vrátane duševného vlastníctva, plavidiel, vybavenia, strojových zariadení, lietadiel alebo železničného vozového parku a iných nehnuteľností.
            
            
               (7)Investície do obchodného vlastníctva, vzdelávacích, výskumných, športových alebo vývojových zariadení alebo do bytovej výstavby, napríklad do bývania pre seniorov alebo sociálneho bývania, by sa takisto mali považovať za oprávnené aktíva, keďže takéto aktíva majú schopnosť prispievať k dosahovaniu cieľov inteligentného, udržateľného a inkluzívneho rastu. S cieľom umožniť investičné stratégie týkajúce sa reálnych aktív v oblastiach, v ktorých priame investície do reálnych aktív nie sú možné alebo sú nehospodárne, by mali oprávnené investície do reálnych aktív zahŕňať aj investície do práv na vodu, lesy, výstavbu a nerastné suroviny.
            
            
               (8)S cieľom podporiť zodpovedné investície a zabezpečiť primerané zverejňovanie informácií o vplyve investičnej stratégie by sa mali investície do nehnuteľného majetku zdokumentovať vrátane rozsahu, v ktorom reálne aktíva tvoria neoddeliteľnú súčasť alebo pridružený prvok dlhodobého investičného projektu prispievajúceho k dosahovaniu cieľa Únie, ktorým je inteligentný, udržateľný a inkluzívny rast.
            
            
               (9)Je potrebné zvýšiť atraktívnosť ELTIF pre správcov aktív a rozšíriť škálu investičných stratégií dostupných pre správcov ELTIF, a tým zabrániť zbytočnému obmedzovaniu rozsahu oprávnenosti aktív a investičných činností ELTIF. Oprávnenosť reálnych aktív by nemala závisieť od ich povahy a cieľa, prípadne od zverejňovania informácií o životnom prostredí, udržateľnosti či sociálnej oblasti a riadení a od podmienok súvisiacich so životným prostredím, udržateľnosťou či sociálnou oblasťou a riadením, ktorých sa už týka nariadenie Európskeho parlamentu a Rady (EÚ) 2019/2088
                  12
                a nariadenie Európskeho parlamentu a Rady (EÚ) 2020/852
                  13
               .
            
            
               (10)Je potrebné rozšíriť rozsah oprávnených aktív a podporiť investície ELTIF do sekuritizovaných aktív. Preto by sa malo objasniť, že ak sa podkladové aktíva skladajú z dlhodobých expozícií, oprávnené investičné aktíva by mali zahŕňať aj jednoduché, transparentné a štandardizované (STS) sekuritizácie, ako sa uvádzajú v článku 18 nariadenia Európskeho parlamentu a Rady (EÚ) 2017/2402
                  14
               . Uvedené dlhodobé expozície zahŕňajú sekuritizácie úverov na nehnuteľný majetok určený na bývanie, ktoré sú zabezpečené jednou alebo viacerými hypotékami na nehnuteľný majetok určený na bývanie (cenné papiere zabezpečené hypotékami na obytné nehnuteľnosti – RMBS), obchodných úverov, ktoré sú zabezpečené jednou alebo viacerými hypotékami na nehnuteľný majetok určený na podnikanie, podnikových úverov vrátane úverov poskytnutých malým a stredným podnikom (MSP) a obchodných pohľadávok alebo iných podkladových expozícií, ktoré podľa originátora tvoria odlišný druh aktíva, za predpokladu, že príjmy zo sekuritizácie týchto obchodných pohľadávok alebo iných podkladových expozícií sa použijú na financovanie alebo refinancovanie dlhodobých investícií.
            
            
               (11)S cieľom zlepšiť prístup investorov k aktuálnejším a úplnejším informáciám o trhu s ELTIF je potrebné zvýšiť úroveň podrobností a včasnosť poskytovania informácií v rámci ústredného verejného registra uvedeného v článku 3 ods. 3 druhom pododseku nariadenia (EÚ) 2015/760 (ďalej len „register ELTIF“). Register ELTIF by mal preto okrem informácií, ktoré už obsahuje, obsahovať aj ďalšie informácie vrátane (v prípade dostupnosti) identifikátora právneho subjektu (LEI) a národného identifikačného kódu ELTIF, názvu, adresy a identifikátora právneho subjektu správcu ELTIF, kódov medzinárodných identifikačných čísel cenných papierov (ISIN) ELTIF a každej osobitnej triedy podielových listov alebo akcií, príslušného orgánu pre ELTIF a domovského členského štátu daného ELTIF, členských štátov, v ktorých sa ELTIF uvádza na trh, informácie, či možno ELTIF uvádzať na trh pre retailových investorov alebo sa môže uvádzať na trh výlučne pre profesionálnych investorov, dátumu udelenia povolenia ELTIF a dátumu začatia uvádzania ELTIF na trh. Okrem toho, s cieľom umožniť investorom ELTIF analyzovať a porovnávať existujúce ELTIF by mal register ELTIF obsahovať aj aktuálne odkazy na dokumentáciu ELTIF vrátane štatútu alebo zakladajúcich dokumentov dotknutého ELTIF, výročných správ, prospektov a prípadne aj dokumentu s kľúčovými informáciami vypracovaného v súlade s nariadením Európskeho parlamentu a Rady (EÚ) č. 1286/2014
                  15
               . S cieľom zabezpečiť aktuálnosť registra ELTIF je vhodné vyžadovať od príslušných orgánov, aby raz za mesiac oznamovali ESMA všetky zmeny informácií o ELTIF vrátane udelených a zrušených povolení.
            
            
               (12)Niektoré investície ELTIF sa môžu uskutočňovať prostredníctvom účasti sprostredkovateľských subjektov vrátane účelovo vytvorených subjektov a sekuritizačných alebo agregačných subjektov, prípadne holdingových spoločností. V nariadení (EÚ) 2015/760 sa v súčasnosti vyžaduje, aby sa investície do nástrojov vlastného kapitálu alebo nástrojov kvázi vlastného kapitálu kvalifikovaného portfóliového podniku mohli uskutočňovať iba vtedy, ak sú tieto podniky dcérskymi spoločnosťami vo väčšinovom vlastníctve, čím sa podstatne obmedzuje potenciálny rozsah základne oprávnených aktív. ELTIF by preto mali mať možnosť uskutočňovať v rámci investičných príležitostí minoritné spoločné investície. Vďaka tejto možnosti by ELTIF mali byť schopné získať dodatočnú flexibilitu pri vykonávaní svojich investičných stratégií, pritiahnuť viac realizátorov investičných projektov a rozšíriť škálu možných oprávnených cieľových aktív, pričom to všetko je mimoriadne dôležité na vykonávanie stratégií nepriameho investovania.
            
            
               (13)Vzhľadom na obavy, že stratégie fondu fondov môžu viesť k vykonávaniu investícií, ktoré by nepatrili do rozsahu oprávnených investičných aktív, nariadenie (EÚ) 2015/760 v súčasnosti obsahuje obmedzenia týkajúce sa investícií do iných fondov počas životnosti ELTIF. Stratégie fondu fondov sú však bežným a veľmi účinným spôsobom na získanie rýchlej expozície voči nelikvidným aktívam, najmä pokiaľ ide o nehnuteľnosti a v súvislosti so štruktúrami s plne splateným kapitálom. Preto je potrebné dať ELTIF možnosť investovať do iných fondov, pretože by to ELTIF umožnilo zabezpečiť rýchlejšie využívanie kapitálu. Uľahčením investícií ELTIF do fondu fondov by sa umožnilo aj opätovné investovanie prebytočných peňažných prostriedkov do fondov, keďže rôzne investície s odlišnými splatnosťami môžu znížiť časť portfólia, ktorú drží ELTIF v hotovosti. Preto je potrebné rozšíriť oprávnenosť stratégií fondu fondov pre správcov ELTIF nad rámec investícií do európskych fondov rizikového kapitálu (EuVECA) alebo európskych fondov sociálneho podnikania (EuSEF). Rozsah podnikov kolektívneho investovania, do ktorých môžu ELTIF investovať, by sa mal preto rozšíriť aj na podniky kolektívneho investovania do prevoditeľných cenných papierov (PKIPCP) a alternatívne investičné fondy z EÚ (AIF z EÚ) spravované správcami AIF z EÚ. S cieľom zabezpečiť účinnú ochranu investorov je však takisto potrebné stanoviť, že keď ELTIF investuje do iných ELTIF, európskych fondov rizikového kapitálu (EuVECA), európskych fondov sociálneho podnikania (EuSEF), PKIPCP a AIF z EÚ spravovaných správcami AIF z EÚ, tieto podniky kolektívneho investovania by takisto mali investovať do oprávnených investícií a nemali by investovať viac než 10 % svojho kapitálu do iných podnikov kolektívneho investovania.
            
            
               (14)S cieľom lepšie využiť odborné znalosti správcov ELTIF a z dôvodu prínosov diverzifikácie môže byť v niektorých prípadoch pre ELTIF prínosné investovať všetky alebo takmer všetky svoje aktíva do diverzifikovaného portfólia hlavného ELTIF. ELTIF by preto mali mať možnosť združovať svoje aktíva a využívať štruktúry „hlavný – zberný“ investovaním do hlavných ELTIF.
            
            
               (15)Požiadavky na diverzifikáciu stanovené v súčasnej verzii nariadenia (EÚ) 2015/760 boli zavedené s cieľom zabezpečiť, aby ELTIF dokázali zvládnuť nepriaznivé situácie na trhu. Tieto limity diverzifikácie však znamenajú, že ELTIF musia uskutočniť priemerne desať rôznych investícií. Pri investíciách do projektov alebo infraštruktúr veľkého rozsahu môže byť zložité splniť požiadavku vykonať desať investícií na jeden ELTIF a zároveň to môže byť nákladné z hľadiska transakčných nákladov a rozdelenia kapitálu. S cieľom znížiť transakčné a administratívne náklady vznikajúce ELTIF a v konečnom dôsledku aj ich investorom by preto ELTIF mali mať možnosť uskutočňovať koncentrovanejšie investičné stratégie, a tak byť vystavené menšiemu počtu oprávnených aktív. Preto je potrebné upraviť požiadavky na diverzifikáciu expozícií ELTIF voči jednému kvalifikovanému portfóliovému podniku, jednému reálnemu aktívu, podnikom kolektívneho investovania a určitým ďalším oprávneným investičným aktívam, zmluvám a finančným nástrojom. Uvedená dodatočná flexibilita zloženia portfólia ELTIF a zmiernenie požiadaviek na diverzifikáciu by nemali mať podstatný vplyv na schopnosť ELTIF zniesť volatilitu trhu, keďže ELTIF zvyčajne investujú do aktív, ktoré často nemajú okamžite dostupnú trhovú kotáciu, môžu byť vysoko nelikvidné a často majú dlhú splatnosť alebo dlhý časový horizont.
            
            
               (16)Na rozdiel od retailových investorov môžu mať profesionálni investori za určitých okolností dlhší časový horizont, odlišné ciele finančnej návratnosti, viac odborných znalostí, vyššiu toleranciu rizika nepriaznivých trhových podmienok a vyššiu schopnosť absorbovať straty. Takíto profesionálni investori si preto vyžadujú miernejšie opatrenia na ochranu investorov než retailoví investori. Je teda vhodné odstrániť požiadavky na diverzifikáciu pre ELTIF, ktoré sú uvádzané na trh výlučne pre profesionálnych investorov.
            
         
         
            
               (17)V článkoch 28 a 30 nariadenia (EÚ) 2015/760 sa v súčasnosti vyžaduje, aby správcovia ELTIF alebo distribútori vykonávali posúdenie vhodnosti. Uvedená požiadavka je už ustanovená v článku 25 smernice Európskeho parlamentu a Rady 2014/65/EÚ
                  16
               . Táto duplicitná požiadavka predstavuje ďalšiu vrstvu administratívneho zaťaženia, ktoré vedie k vyšším nákladom pre retailových investorov a výrazne odrádza správcov ELTIF od ponúkania nových ELTIF retailovým investorom. Preto je potrebné odstrániť uvedenú duplicitnú požiadavku z nariadenia (EÚ) 2015/760.
            
            
               (18)V článku 30 nariadenia (EÚ) 2015/760 sa takisto vyžaduje, aby správcovia ELTIF alebo distribútori poskytovali pri uvádzaní ELTIF na trh pre retailových investorov primerané investičné poradenstvo. Nepresnosť stanovenia toho, čo predstavuje primerané investičné poradenstvo, v nariadení (EÚ) 2015/760 a nedostatočné krížové odkazy na smernicu 2014/65/EÚ, ktorá obsahuje vymedzenie investičného poradenstva, vedú k nedostatočnej právnej istote a zmätku medzi správcami ELTIF a distribútormi. Okrem toho by povinnosť poskytovať investičné poradenstvo znamenala, že externí distribútori by na uvádzanie ELTIF na trh pre retailových investorov museli mať povolenie podľa smernice 2014/65/EÚ. Tým by sa vytvárali zbytočné prekážky pri uvádzaní ELTIF na trh pre uvedených investorov. Na distribúciu ELTIF a ich uvádzanie na trh by sa nemali vzťahovať prísnejšie požiadavky ako na distribúciu iných zložitých finančných produktov vrátane požiadaviek na sekuritizáciu ustanovených v nariadení Európskeho parlamentu a Rady (EÚ) 2017/2402
                  17
                a požiadaviek na podriadené oprávnené záväzky stanovených v smernici Európskeho parlamentu a Rady 2014/59
                  18
               . Povinnosť uskutočniť skúšku vhodnosti postačuje na zabezpečenie potrebnej ochrany retailových investorov a je v súlade s existujúcimi povinnosťami stanovenými v nariadení (EÚ) 2017/2402 a smernici 2014/59. Preto nie je potrebné vyžadovať od distribútorov a správcov ELTIF, aby poskytovali investičné poradenstvo retailovým investorom.
            
            
               (19)V článku 30 ods. 3 nariadenia (EÚ) 2015/760 sa v súčasnosti od potenciálnych retailových investorov, ktorých portfólio finančných nástrojov nepresahuje hodnotu 500 000 EUR, vyžaduje minimálna počiatočná investícia do jedného alebo viacerých ELTIF vo výške 10 000 EUR, a aby takíto investori neinvestovali do ELTIF celkovú sumu presahujúcu 10 % hodnoty ich portfólia finančných nástrojov. Spoločne požiadavka na minimálnu počiatočnú investíciu vo výške 10 000 EUR a 10 % obmedzenie celkovej sumy investície predstavujú pre retailových investorov významnú prekážku pri investovaní do ELTIF, čo je v rozpore s cieľom ELTIF zriadiť produkt retailového alternatívneho investičného fondu. Preto je potrebné uvedenú požiadavku na minimálnu počiatočnú investíciu vo výške 10 000 EUR a 10 % obmedzenie celkovej sumy investície odstrániť.
            
            
               (20)V článku 10 písm. e) nariadenia (EÚ) 2015/760 sa v súčasnosti vyžaduje, aby oprávnené investičné aktíva, ktoré sú jednotlivými reálnymi aktívami, mali hodnotu aspoň 10 000 000 EUR. Portfóliá reálnych aktív sa však často skladajú z viacerých jednotlivých reálnych aktív, ktoré majú hodnotu menej ako 10 000 000 EUR. Hodnota jednotlivých reálnych aktív by sa preto mala znížiť na 1 000 000 EUR. Táto suma vychádza z odhadovanej hodnoty jednotlivých reálnych aktív, ktoré môžu zvyčajne tvoriť veľké portfóliá reálnych aktív, a teda môžu prispievať k diverzifikácii investičného portfólia.
            
            
               (21)V článku 11 ods. 1 písm. b) bode ii) nariadenia (EÚ) 2015/760 sa v súčasnosti vyžaduje, aby kvalifikované portfóliové podniky, ktoré sú prijaté na obchodovanie na regulovanom trhu alebo v rámci multilaterálneho obchodného systému, mali trhovú kapitalizáciu najviac 500 000 000 EUR. Mnohé kótované spoločnosti s nízkou trhovou kapitalizáciou však majú obmedzenú likviditu, ktorá bráni správcom ELTIF vybudovať si v primeranom čase dostatočnú pozíciu v takýchto kótovaných spoločnostiach, čím sa zužuje škála dostupných investičných cieľov. S cieľom zabezpečiť ELTIF lepší profil likvidity by sa preto mala trhová kapitalizácia kótovaných kvalifikovaných podnikov, do ktorých môžu ELTIF investovať, zvýšiť z maximálne 500 000 000 EUR na maximálne 1 000 000 000 EUR. S cieľom zabrániť potenciálnym zmenám oprávnenosti takýchto investícií v dôsledku menových výkyvov alebo iných faktorov by sa malo určenie limitu trhovej kapitalizácie uskutočniť až v čase počiatočnej investície.
            
            
               (22)Správcovia ELTIF s účasťou v portfóliovom podniku môžu uprednostniť svoje vlastné záujmy pred záujmami investorov v ELTIF. S cieľom zabrániť takýmto konfliktom záujmov a zabezpečiť riadnu správu a riadenie spoločnosti sa v súčasnej verzii nariadenia (EÚ) 2015/760 vyžaduje, aby ELTIF investoval len do aktív, ktoré nie sú spojené so správcom ELTIF, s výnimkou prípadov, keď ELTIF investuje do podielových listov alebo akcií iných podnikov kolektívneho investovania, ktoré spravuje správca ELTIF. Ustálenou trhovou praxou je však spoločné investovanie jedného alebo viacerých investičných nástrojov správcu aktív s iným fondom, ktorý má podobný cieľ a stratégiu ako daný ELTIF. Takéto spoločné investovanie správcu AIF a ďalších prepojených subjektov patriacich do tej istej skupiny umožňuje pritiahnuť väčšie objemy kapitálu na investovanie do veľkých projektov. Na tento účel správcovia aktív zvyčajne investujú súčasne s ELTIF do cieľového subjektu a svoje investície štruktúrujú prostredníctvom nástrojov spoločného investovania. V rámci mandátu na správu aktív sa od správcov portfólií a vedúcich pracovníkov správcov aktív zvyčajne vyžaduje alebo očakáva spoločné investovanie do toho fondu, ktorý spravujú. Preto je vhodné stanoviť, že ustanovenia o konflikte záujmov by nemali brániť správcovi ELTIF alebo podniku z danej skupiny spoločne investovať do daného ELTIF a spoločne investovať s daným ELTIF do toho istého aktíva. S cieľom zabezpečiť zavedenie účinných záruk ochrany investorov pri vykonávaní takýchto spoločných investícií by mali správcovia ELTIF zaviesť organizačné a administratívne opatrenia na identifikáciu, riadenie a monitorovanie konfliktov záujmov, ako aj na predchádzanie konfliktom záujmov, a zabezpečiť, aby sa takéto konflikty záujmov primerane oznamovali.
            
            
               (23)S cieľom predchádzať konfliktom záujmov, vyhýbať sa transakciám, ktoré sa neuskutočňujú za komerčných podmienok, a zabezpečiť riadnu správu a riadenie spoločnosti sa v súčasnej verzii nariadenia (EÚ) 2015/760 neumožňuje zamestnancom správcu ELTIF a podnikom patriacim do tej istej skupiny ako správca ELTIF investovať do daného ELTIF ani spoločne s ELTIF investovať do toho istého aktíva. Ustálenou trhovou praxou však je, že sa od zamestnancov správcu ELTIF a ďalších prepojených subjektov patriacich do tej istej skupiny, ktorí investujú spoločne so správcom ELTIF, vrátane správcov portfólia a vedúcich pracovníkov zodpovedných za kľúčové finančné a prevádzkové rozhodnutia správcu ELTIF, vzhľadom na povahu mandátu na správu aktív často vyžaduje, aby spoločne investovali do toho istého fondu alebo toho istého aktíva s cieľom podporiť zosúladenie finančných stimulov uvedených zamestnancov a investorov, alebo sa to od nich očakáva. Preto je vhodné stanoviť, že ustanovenia o konflikte záujmov by nemali brániť zamestnancom správcu ELTIF alebo podnikov patriacich do danej skupiny spoločne investovať vo svojom mene do daného ELTIF a spoločne investovať s daným ELTIF do toho istého aktíva. S cieľom zabezpečiť zavedenie účinných záruk ochrany investorov pri vykonávaní takýchto spoločných investícií zamestnancami by mali správcovia ELTIF zaviesť organizačné a administratívne opatrenia na identifikáciu, riadenie a monitorovanie konfliktov záujmov, ako aj na predchádzanie konfliktom záujmov, a zabezpečiť, aby sa takéto konflikty záujmov primerane oznamovali.
            
            
               (24)V článku 13 ods. 1 nariadenia (EÚ) 2015/760 sa v súčasnosti vyžaduje, aby ELTIF investovali aspoň 70 % svojho kapitálu do oprávnených investičných aktív. Tento vysoký limit pre zloženie oprávnených investičných aktív v portfóliách ELTIF bol pôvodne stanovený s ohľadom na zameranie sa ELTIF na dlhodobé investície a na prispievanie takýchto investícií k financovaniu udržateľného rastu hospodárstva Únie. Vzhľadom na nelikvidnú a svojráznu povahu niektorých oprávnených investičných aktív v rámci portfólií ELTIF však môže byť pre správcov ELTIF zložité a nákladné riadiť likviditu ELTIF, plniť žiadosti o vyplácanie, uzatvárať dohody o vypožičiavaní a vykonávať ďalšie prvky investičných stratégií ELTIF týkajúce sa prevodu a oceňovania takýchto oprávnených investičných aktív a ich poskytovania ako zálohy. Znížením limitu pre oprávnené investičné aktíva by sa správcom ELTIF umožnilo lepšie riadiť likviditu ELTIF.
            
            
               (25)Na vykonávanie každodenných činností ELTIF a realizáciu osobitnej investičnej stratégie sa často využíva pákový efekt. Malé objemy pákového efektu dokážu zvýšiť návratnosť a ak sú primerane riadené, tak aj bez vzniku alebo prehĺbenia nadmerných rizík. Okrem toho môžu pákový efekt často využívať aj rôzne podniky kolektívneho investovania na dosiahnutie vyššej efektívnosti alebo prevádzkových výsledkov. Keďže limit vypožičiavania hotovosti je v súčasnosti obmedzený na 30 % kapitálu ELTIF, správcom ELTIF sa nemusí dariť úspešne realizovať niektoré investičné stratégie, napríklad v prípade investícií do reálnych aktív, pri ktorých je využívanie vyšších úrovní pákového efektu odvetvovou normou alebo je inak vyžadované na dosiahnutie atraktívnej, rizikovo upravenej návratnosti. Preto je vhodné zvýšiť flexibilitu správcov ELTIF, aby dokázali počas životnosti ELTIF získať ďalší kapitál. Vzhľadom na možné riziká pákového efektu by ELTIF uvádzané na trh pre retailových investorov mali mať možnosť vypožičiavať si hotovosť až do výšky 50 % hodnoty kapitálu ELTIF. Limit 50 % je primeraný vzhľadom na limity celkového vypožičiavania hotovosti, ktoré sú spoločné pre fondy investujúce do reálnych aktív s podobným profilom likvidity a vyplácania. V prípade ELTIF uvádzaných na trh pre profesionálnych investorov by však mal byť povolený vyšší limit pákového efektu, pretože profesionálni investori majú vyššiu toleranciu rizika ako retailoví investori. Limit vypožičiavania hotovosti pre ELTIF uvádzané na trh iba pre profesionálnych investorov by sa preto mal zvýšiť na 100 % kapitálu ELTIF.
            
            
               (26)S cieľom poskytnúť ELTIF širšie investičné príležitosti by mali mať ELTIF možnosť vypožičiavať si v mene, v ktorej správca ELTIF očakáva nadobudnutie aktíva. Je však potrebné zmierniť riziko nesúladu mien, a teda obmedziť devízové riziko pre investičné portfólio. ELTIF by preto mali buď zaviesť primerané zabezpečenia menovej expozície, alebo si vypožičiavať v inej mene, ak expozície voči cudzej mene nespôsobujú významné devízové riziká.
            
            
               (27)ELTIF by mali byť schopné zaťažiť svoje aktíva, aby mohli vykonávať svoju stratégiu vypožičiavania. S cieľom riešiť obavy týkajúce sa činností tieňového bankovníctva by sa však hotovosť, ktorú si ELTIF vypožičali, nemala používať na poskytovanie úverov kvalifikovaným portfóliovým podnikom. S cieľom zvýšiť flexibilitu ELTIF pri vykonávaní ich stratégie vypožičiavania by sa však dohody o vypožičiavaní nemali považovať za vypožičiavanie, ak je daná výpožička plne krytá kapitálovými záväzkami investorov.
            
            
               (28)Vzhľadom na zvýšenie maximálnych limitov vypožičiavania hotovosti zo strany ELTIF a odstránenie niektorých obmedzení vypožičiavania hotovosti v cudzích menách by mali mať investori komplexnejšie informácie o stratégii vypožičiavania a limitoch, ktoré uplatňuje ELTIF. Preto je primerané vyžadovať od správcov ELTIF, aby v prospekte dotknutého ELTIF výslovne zverejnili stratégiu vypožičiavania a limity vypožičiavania a poskytli informácie o tom, ako bude pákový efekt prispievať k stratégii ELTIF a ako sa budú zmierňovať devízové riziká a riziká týkajúce sa trvania.
            
            
               (29)V článku 18 ods. 4 nariadenia (EÚ) 2015/760 sa v súčasnosti vyžaduje, aby mohli investori v ELTIF požadovať ukončenie činnosti daného ELTIF, ak ich žiadosti o vyplatenie predložené v súlade s politikou vyplatenia ELTIF nie sú uspokojené do jedného roka od dátumu ich predloženia. Vzhľadom na dlhodobú orientáciu ELTIF a často svojrázny a nelikvidný profil aktív v portfóliách ELTIF môže byť právo akéhokoľvek investora alebo skupiny investorov požadovať ukončenie činnosti ELTIF neprimerané a škodlivé pre úspešné vykonávanie investičnej stratégie ELTIF, ako aj záujmy iných investorov alebo skupín investorov. Preto je primerané odstrániť možnosť investorov požadovať ukončenie činnosti ELTIF, ak daný ELTIF nie je schopný uspokojiť žiadosti o vyplatenie.
            
            
               (30)V súčasnej verzii nariadenia (EÚ) 2015/760 nie sú jasne stanovené kritériá na posúdenie percentuálnej hodnoty vyplatení za určitý čas, ani minimálne informácie, ktoré sa majú poskytovať príslušným orgánom o možnosti vyplatenia. Vzhľadom na ústrednú úlohu, ktorú ESMA zohráva pri uplatňovaní nariadenia (EÚ) 2015/760, a jeho odborné znalosti o cenných papieroch a trhoch s cennými papiermi je primerané poveriť ho vypracovaním návrhu regulačných technických predpisov, v ktorých sa bližšie určia tieto kritériá a uvedené informácie.
            
            
               (31)V článku 19 ods. 1 súčasnej verzie nariadenia (EÚ) 2015/760 sa vyžaduje, aby sa v štatúte ani zakladajúcich dokumentoch ELTIF nebránilo tomu, aby podielové listy alebo akcie ELTIF boli prijaté na obchodovanie na regulovanom trhu alebo v rámci multilaterálneho obchodného systému. Napriek tejto možnosti správcovia ELTIF, investori a účastníci trhu len veľmi zriedka využívajú mechanizmus sekundárneho obchodovania na obchodovanie s akciami alebo podielovými listami ELTIF. Na podporu sekundárneho obchodovania s podielovými listami alebo akciami ELTIF je vhodné umožniť správcom ELTIF zaviesť možnosť predčasného odchodu investorov ELTIF pred skončením životnosti ELTIF. S cieľom zabezpečiť účinné fungovanie takéhoto mechanizmu sekundárneho obchodovania by mal byť takýto predčasný odchod možný len vtedy, ak správca ELTIF zaviedol politiku párovania potenciálnych investorov a žiadostí o odchod. V uvedenej politike by sa mali okrem iného uvádzať proces prevodu, úloha správcu ELTIF a administrátora ELTIF, trvanie rámca likvidity, počas ktorého možno vymieňať podielové listy alebo akcie ELTIF, cena vykonania, podmienky pomerného rozdelenia, požiadavky na zverejňovanie, poplatky, náklady a platby a ďalšie podmienky týkajúce sa tohto mechanizmu okna likvidity.
            
            
               (32)V článku 26 súčasnej verzie nariadenia (EÚ) 2015/760 sa vyžaduje, aby správcovia ELTIF zriadili miestne služby v každom členskom štáte, v ktorom majú v úmysle uvádzať ELTIF na trh. Požiadavka na zriadenie miestnych služieb týkajúca sa PKIPCP a alternatívnych investičných fondov uvádzaných na trh pre retailových investorov však bola odstránená smernicou Európskeho parlamentu a Rady (EÚ) 2019/1160 z 20. júna 2019
                  19
               , keďže takéto miestne služby predstavujú dodatočné náklady a prekážku cezhraničného uvádzania ELTIF na trh. Okrem toho sa uprednostňovaný spôsob kontaktovania investorov zmenil z fyzických stretnutí v rámci miestnych služieb na priamu interakciu medzi správcami fondov alebo distribútormi a investormi elektronickými prostriedkami. Odstránenie tejto povinnosti z nariadenia o ELTIF pre všetkých investorov ELTIF by teda bolo konzistentné so smernicou (EÚ) 2019/1160 a súčasnými spôsobmi uvádzania finančných produktov na trh a mohlo by zvýšiť atraktívnosť ELTIF pre správcov aktív, ktorí by už nemuseli znášať náklady vyplývajúce z prevádzkovania miestnych služieb. Článok 26 by sa preto mal vypustiť.
            
            
               (33)V súčasnej verzii článku 21 ods. 1 nariadenia (EÚ) 2015/760 sa vyžaduje, aby ELTIF prijali podrobný harmonogram riadneho odpredaja svojich aktív v záujme vyplatenia podielových listov alebo akcií investorov po skončení životnosti ELTIF. V uvedenom ustanovení sa takisto vyžaduje, aby ELTIF oznámili tento podrobný harmonogram príslušným orgánom. Uvedené požiadavky predstavujú pre správcov ELTIF značné administratívne a regulačné zaťaženie, pričom sa nimi príslušne nezvyšuje ochrana investorov. S cieľom zmierniť toto zaťaženie bez toho, aby sa znížila ochrana investorov, by ELTIF mali byť povinné informovať príslušný orgán pre ELTIF o riadnom odpredaji svojich aktív v záujme vyplatenia podielových listov alebo akcií investorov po skončení životnosti ELTIF a podrobný harmonogram poskytnúť príslušnému orgánu pre ELTIF len vtedy, ak ich o to príslušný orgán pre ELTIF výslovne požiada.
            
            
               (34)Primerané zverejňovanie poplatkov a platieb je mimoriadne dôležité na vyhodnotenie ELTIF ako potenciálneho investičného cieľa investorov. Toto zverejňovanie je dôležité aj vtedy, keď sa ELTIF uvádza na trh pre retailových investorov v prípade štruktúr „hlavný – zberný“. Je teda primerané vyžadovať od správcu ELTIF začlenenie výkazu celkových poplatkov zberného ELTIF a hlavného ELTIF do výročnej správy zberného ELTIF.
            
            
               (35)V nariadení (EÚ) 2015/760 sa od správcov ELTIF vyžaduje, aby v prospekte ELTIF uvádzali informácie o poplatkoch súvisiacich s investovaním do daného ELTIF. Nariadenie Európskeho parlamentu a Rady (EÚ) č. 1286/2014
                  20
                však takisto obsahuje požiadavky týkajúce sa zverejňovania poplatkov. S cieľom zvýšiť transparentnosť štruktúry poplatkov by sa mala požiadavka stanovená v nariadení (EÚ) 2015/760 zosúladiť s požiadavkou stanovenou v nariadení (EÚ) č. 1286/2014.
            
            
               (36)Ustálenou trhovou praxou je vyžadovať od správcu portfólia alebo vedúcich zamestnancov správcu ELTIF, aby investovali do ELTIF spravovaných daným správcom ELTIF, alebo to od nich očakávať. Tieto osoby by mali byť finančne zdatné a dobre informované o dotknutom ELTIF. Za týchto okolností je zbytočné vyžadovať od týchto osôb, aby podstúpili skúšku posúdenia vhodnosti na investovanie do ELTIF. Preto je primerané nevyžadovať od správcov ELTIF alebo distribútorov vykonanie posúdenia vhodnosti v prípade týchto osôb.
            
         
         
            
               (37)Prospekt zberného ELTIF môže obsahovať informácie, ktoré sú pre investorov vysoko relevantné a na základe ktorých môžu investori lepšie posúdiť potenciálne riziká a prínosy investície. Preto je primerané vyžadovať, aby v prípade štruktúry „hlavný – zberný“ obsahoval prospekt zberného ELTIF informácie o štruktúre „hlavný – zberný“, zbernom ELTIF a hlavnom ELTIF, opis všetkých odmien alebo náhrad nákladov splatných zo strany zberného ELTIF a opis daňových dôsledkov, ktoré má investovanie do hlavného ELTIF pre zberný ELTIF.
            
            
               (38)V článku 30 ods. 7 nariadenia (EÚ) 2015/760 sa v súčasnosti vyžaduje, aby sa s investormi zaobchádzalo rovnako, a zakazuje sa poskytovanie prednostného zaobchádzania jednotlivým investorom alebo skupinám investorov a poskytovanie osobitných hospodárskych výhod uvedeným investorom. ELTIF však môžu mať viacero tried akcií alebo podielových listov s mierne alebo podstatne odlišnými podmienkami, pokiaľ ide o poplatky, právnu štruktúru, pravidlá uvádzania na trh a ďalšie požiadavky. S cieľom zohľadniť tieto rozdiely by sa malo stanoviť, že uvedené požiadavky by sa mali uplatňovať iba na jednotlivých investorov alebo skupiny investorov, ktorí investujú do tej istej triedy alebo tých istých tried ELTIF.
            
            
               (39)Nariadenie (EÚ) 2015/760 by sa preto malo zodpovedajúcim spôsobom zmeniť.
            
            
               (40)S cieľom poskytnúť správcom ELTIF dostatok času na prispôsobenie sa novým požiadavkám vrátane požiadaviek týkajúcich sa uvádzania ELTIF na trh pre investorov by sa toto nariadenie malo začať uplatňovať šesť mesiacov po nadobudnutí účinnosti,
            
            
               PRIJALI TOTO NARIADENIE:
            
            
               Článok 1
            
            
               Nariadenie (EÚ) 2015/760 sa mení takto:
            
            
               1.V článku 1 sa odsek 2 nahrádza takto:
            
            
               „2.
                     Cieľom tohto nariadenia je uľahčiť získavanie a smerovanie kapitálu do dlhodobých investícií do reálnej ekonomiky v súlade s cieľom Únie, ktorým je inteligentný, udržateľný a inkluzívny rast.“
            
            
               2.Článok 2 sa mení takto:
            
            
               a)Bod 6 sa nahrádza takto:
            
            
               „6.
                     „reálne aktívum“ je aktívum, ktoré má na základe svojej podstaty a vlastností vnútornú hodnotu;“;
            
            
               b)Vkladá sa tento bod 14a:
            
            
                „14a. 
                     „jednoduchá, transparentná a štandardizovaná sekuritizácia“ je sekuritizácia, ktorá spĺňa podmienky stanovené v článku 18 nariadenia Európskeho parlamentu a Rady (EÚ) 2017/2402*1;
            
            
               ____________________________________
            
            
               *1Nariadenie Európskeho parlamentu a Rady (EÚ) 2017/2402 z 12. decembra 2017, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012 (Ú. v. EÚ L 347, 28.12.2017, s. 35).“;
            
            
               c)Vkladá sa tento bod 14b:
            
            
               „6.
                     „skupina“ je skupina v zmysle vymedzenia v článku 2 bode 11 smernice Európskeho parlamentu a Rady 2013/34/EÚ*2;
            
            
               ____________________________________
            
            
               *2Smernica Európskeho parlamentu a Rady 2013/34/EÚ z 26. júna 2013 o ročných účtovných závierkach, konsolidovaných účtovných závierkach a súvisiacich správach určitých druhov podnikov (Ú. v. EÚ L 182, 29.6.2013, s. 19).“;
            
         
         
            
               d)Dopĺňajú sa tieto body 20 a 21:
            
            
               „20. 
                     „zberný ELTIF“ je ELTIF alebo jeho podfond, ktorý má oprávnenie investovať aspoň 85 % svojich aktív do podielových listov iného ELTIF alebo podfondu ELTIF;
            
            
               21.
                     „hlavný ELTIF“ je ELTIF alebo jeho podfond, v ktorom investuje iný ELTIF aspoň 85 % svojich aktív do podielových listov iného ELTIF alebo podfondu ELTIF.“
            
            
               3.V článku 3 sa odsek 3 nahrádza takto:
            
            
               „3.
                     Príslušné orgány pre ELTIF každý mesiac informujú ESMA o povoleniach udelených alebo zrušených podľa tohto nariadenia a o všetkých zmenách informácií o ELTIF obsiahnutých v ústrednom verejnom registri uvedenom v druhom pododseku.
            
            
               ESMA aktualizuje ústredný verejný register, v ktorom sú pre každý ELTIF, ktorému bolo udelené povolenie podľa tohto nariadenia, uvedené tieto údaje:
            
            
               a)identifikátor právneho subjektu (LEI) a národný identifikačný kód daného ELTIF, ak existuje;
            
            
               b)názov správcu ELTIF a adresa a identifikátor právneho subjektu daného správcu;
            
            
               c)kódy ISIN daného ELTIF a každej osobitnej triedy podielových listov alebo akcií, ak existujú;
            
            
               d)identifikátor právneho subjektu hlavného fondu, ak existuje;
            
            
               e)identifikátor právneho subjektu zberných fondov, ak existujú;
            
            
               f)príslušný orgán pre ELTIF a domovský členský štát daného ELTIF;
            
            
               g)členský štát, v ktorom sa ELTIF uvádza na trh;
            
            
               h)informácia, či sa ELTIF môže uvádzať na trh aj pre retailových investorov alebo sa môže uvádzať na trh výlučne pre profesionálnych investorov;
            
            
               i)dátum udelenia povolenia pre ELTIF;
            
            
               j)dátum začatia uvádzania ELTIF na trh;
            
            
               k)aktuálne odkazy na dokumentáciu ELTIF vrátane štatútu alebo zakladajúcich dokumentov ELTIF, výročných správ, prospektov a prípadne dokumentu s kľúčovými informáciami;
            
            
               l)dátum poslednej aktualizácie informácií o ELTIF vykonanej orgánom ESMA.
            
            
               Ústredný verejný register je prístupný v elektronickej podobe.“
            
            
               4.Článok 5 sa mení takto:
            
         
         
            
               a)V odseku 1 sa druhý pododsek nahrádza takto:
            
            
               „Žiadosť o udelenie povolenia ako ELTIF obsahuje všetky tieto údaje:
            
            
               a)štatút alebo zakladajúce dokumenty fondu;
            
            
               b)názov navrhovaného správcu ELTIF;
            
            
               c)názov depozitára, a ak to vyžaduje príslušný orgán pre ELTIF uvádzaný na trh pre retailových investorov, písomný súhlas depozitára;
            
            
               d)ak sa má ELTIF uviesť na trh pre retailových investorov, opis informácií, ktoré sa majú sprístupniť investorom, vrátane opisu mechanizmov na riešenie sťažností retailových investorov;
            
            
               e)v prípade potreby tieto informácie o štruktúre „hlavný – zberný“ ELTIF:
            
            
               i)vyhlásenie o tom, že zberný ELTIF je zberným fondom hlavného ELTIF;
            
            
               ii)štatút alebo zakladajúce dokumenty hlavného ELTIF a dohodu medzi zberným a hlavným ELTIF alebo interné pravidlá výkonu činnosti uvedené v článku 29 ods. 6;
            
            
               iii)ak majú hlavný ELTIF a zberný ELTIF odlišných depozitárov, dohodu o vzájomnom poskytovaní informácií uvedenú v článku 29 ods. 7;
            
            
               iv)ak je zberný ELTIF usadený v inom členskom štáte, než je domovský členský štát hlavného ELTIF, osvedčenie od príslušných orgánov domovského členského štátu hlavného ELTIF o tom, že hlavný ELTIF je ELTIF, predložené zberným ELTIF.“;
            
            
               b)Odsek 3 sa nahrádza takto:
            
            
               „3.
                     Žiadatelia sú informovaní do dvoch mesiacov od dátumu predloženia úplnej žiadosti o tom, či bolo udelené povolenie ako ELTIF. Udelenie povolenia nesmie byť podmienené požiadavkou, že ELTIF musí spravovať správca AIF s registrovaným sídlom v domovskom členskom štáte ELTIF, ani tým, že správca AIF musí vykonávať nejaké činnosti v domovskom členskom štáte ELTIF alebo ich výkonom poveriť niekoho v tomto štáte.“;
            
            
               c)V odseku 5 sa písmeno b) nahrádza takto:
            
            
               „b)
                     ak sa má ELTIF uviesť na trh pre retailových investorov, opis informácií, ktoré sa majú sprístupniť investorom, vrátane opisu mechanizmov na riešenie sťažností retailových investorov.“
            
            
               5.Článok 10 sa nahrádza takto:
            
            
               „Článok 10
            
            
               Oprávnené investičné aktíva
            
            
               1.Aktíva uvedené v článku 9 ods. 1 písm. a) spĺňajú podmienky na investovanie ELTIF len v prípade, keď patria do jednej z týchto kategórií:
            
            
               a)nástroje vlastného kapitálu alebo nástroje kvázi vlastného kapitálu, ktoré:
            
         
         
            
               i)emitoval kvalifikovaný portfóliový podnik uvedený v článku 11 ods. 1 a ktoré ELTIF nadobudol od uvedeného kvalifikovaného portfóliového podniku alebo od tretej strany prostredníctvom sekundárneho trhu;
            
            
               ii)emitoval kvalifikovaný portfóliový podnik uvedený v článku 11 ods. 1 výmenou za nástroj vlastného kapitálu alebo kvázi vlastného kapitálu, ktorý ELTIF predtým nadobudol od uvedeného kvalifikovaného portfóliového podniku alebo od tretej strany prostredníctvom sekundárneho trhu;
            
            
               iii)emitoval podnik, v ktorom má kvalifikovaný portfóliový podnik uvedený v článku 11 ods. 1 kapitálovú účasť, výmenou za nástroj vlastného kapitálu alebo kvázi vlastného kapitálu, ktorý ELTIF nadobudol v súlade s bodmi i) alebo ii) tohto odseku;
            
            
               b)dlhové nástroje emitované kvalifikovaným portfóliovým podnikom uvedeným v článku 11 ods. 1;
            
            
               c)úvery poskytnuté zo strany ELTIF kvalifikovanému portfóliovému podniku uvedenému v článku 11 ods. 1, ktorých splatnosť nepresahuje životnosť ELTIF;
            
            
               d)podielové listy alebo akcie jedného alebo viacerých iných ELTIF, EuVECA, EuSEF, PKIPCP a AIF z EÚ spravovaných správcami AIF z EÚ za predpokladu, že tieto ELTIF, EuVECA, EuSEF, PKIPCP a AIF z EÚ investujú do oprávnených investícií, ako sa uvádza v článku 9 ods. 1 a 2, a sami neinvestovali viac než 10 % svojich aktív do žiadneho iného podniku kolektívneho investovania;
            
            
               e)reálne aktíva s hodnotou aspoň 1 000 000 EUR alebo ekvivalentnou hodnotou v mene, v ktorej výdavky vznikajú, a v čase, keď vznikajú;
            
            
               f)jednoduché, transparentné a štandardizované sekuritizácie, ak podkladové expozície zodpovedajú niektorej z týchto kategórií:
            
            
               i)aktíva uvedené v článku 1 písm. a) bodoch i), ii) alebo iv) delegovaného nariadenia Komisie 2019/1851*3;
            
            
               ii)aktíva uvedené v článku 1 písm. a) bodoch vii) a viii) delegovaného nariadenia 2019/1851 za predpokladu, že príjmy zo sekuritizačných dlhopisov sa použijú na financovanie alebo refinancovanie dlhodobých investícií.
            
            
               ___________
            
            
               *3Delegované nariadenie Komisie (EÚ) 2019/1851 z 28. mája 2019, ktorým sa dopĺňa nariadenie Európskeho parlamentu a Rady (EÚ) 2017/2402, pokiaľ ide o regulačné technické predpisy týkajúce sa homogenity podkladových expozícií v sekuritizácii (Ú. v. EÚ L 285, 6.11.2019, s. 1).
            
            
               2.Ak ELTIF investoval do akcií alebo podielových listov iných ELTIF, EuVECA, EuSEF, PKIPCP a AIF z EÚ spravovaných správcami AIF z EÚ v súlade s odsekom 1 písm. d), aktíva príslušného ELTIF a iných podnikov kolektívneho investovania sa na účely určenia dodržiavania limitov stanovených v článku 13 a v článku 16 ods. 1 spoja.“
            
            
               6.Článok 11 ods. 1 sa mení takto:
            
            
               a)Úvodná veta sa nahrádza takto:
            
            
               „Kvalifikovaný portfóliový podnik uvedený v článku 10 je podnik, ktorý spĺňa tieto požiadavky:“;
            
            
               b)V písmene b) sa bod ii) nahrádza takto:
            
            
               „ii)
                     je prijatý na obchodovanie na regulovanom trhu alebo v rámci multilaterálneho obchodného systému a jeho trhová kapitalizácia je v čase počiatočnej investície najviac 1 000 000 000 EUR;“.
            
            
               7.Článok 12 sa nahrádza takto:
            
            
               „Článok 12
            
         
         
            
               Konflikt záujmov
            
            
               1.ELTIF nesmie investovať do oprávneného investičného aktíva, v ktorom správca ELTIF má alebo nadobúda priamy alebo nepriamy podiel inak ako držbou podielových listov alebo akcií ELTIF, EuSEF, EuVECA, PKIPCP alebo AIF z EÚ, ktoré spravuje.
            
            
               2.Správca AIF spravujúci ELTIF a podniky, ktoré patria do tej istej skupiny ako správca AIF spravujúci ELTIF, a ich zamestnanci môžu spoločne investovať do daného ELTIF, ako aj spoločne s ELTIF investovať do toho istého aktíva za predpokladu, že správca ELTIF zaviedol organizačné a administratívne opatrenia na identifikáciu, riadenie a monitorovanie konfliktov záujmov, ako aj na predchádzanie konfliktom záujmov, a za predpokladu, že takéto konflikty záujmov sa primerane oznamujú.“
            
            
               8.Článok 13 sa mení takto:
            
            
               a)Odseky 1, 2 a 3 sa nahrádzajú takto:
            
            
               „1.
                     ELTIF investuje aspoň 60 % svojho kapitálu do oprávnených investičných aktív.
            
            
               2.
                     ELTIF neinvestuje viac než:
            
            
               a)20 % svojho kapitálu do nástrojov emitovaných jedným kvalifikovaným portfóliovým podnikom alebo do úverov, ktoré boli poskytnuté jednému kvalifikovanému portfóliovému podniku;
            
            
               b)20 % svojho kapitálu priamo alebo nepriamo do jediného reálneho aktíva;
            
            
               c)20 % svojho kapitálu do podielových listov alebo akcií jedného ELTIF, EuVECA, EuSEF, PKIPCP alebo AIF z EÚ spravovaného správcom AIF z EÚ;
            
            
               d)10 % svojho kapitálu do aktív uvedených v článku 9 ods. 1 písm. b), ak tieto aktíva emitoval jeden subjekt.
            
            
               3.
                     Súhrnná hodnota podielových listov alebo akcií ELTIF, EuVECA, EuSEF, PKIPCP a AIF z EÚ spravovaných správcom AIF z EÚ v portfóliu ELTIF nepresahuje 40 % hodnoty kapitálu ELTIF.“;
            
            
               b)Vkladá sa tento odsek 3a:
            
            
               „3a.
                     Súhrnná hodnota jednoduchých, transparentných a štandardizovaných sekuritizácií v portfóliu ELTIF nepresahuje 20 % hodnoty kapitálu ELTIF.“;
            
            
               c)Odsek 4 sa nahrádza takto:
            
            
               „4.
                     Súhrnná expozícia ELTIF voči riziku protistrany vyplývajúca z transakcií s mimoburzovými (OTC) derivátmi, zo zmlúv o repo obchodoch alebo zo zmlúv o obrátených repo obchodoch nepresahuje 10 % hodnoty kapitálu ELTIF.“;
            
            
               d)Odsek 5 sa vypúšťa;
            
            
               e)V odseku 6 sa prvá veta nahrádza takto:
            
            
               „Odchylne od odseku 2 písm. d) môže ELTIF zvýšiť 10 % limit stanovený v uvedenom bode na 25 % v prípade, ak dlhopisy emituje úverová inštitúcia, ktorá má svoje registrované sídlo v členskom štáte a zo zákona podlieha osobitnému verejnému dohľadu určenému na ochranu držiteľov dlhopisov.“;
            
            
               f)Dopĺňa sa tento odsek 8:
            
         
         
            
               „8.
                     Limity investícií stanovené v odsekoch 2 až 4 sa neuplatňujú, keď sa ELTIF uvádzajú na trh výlučne pre profesionálnych investorov.“
            
            
               9.Článok 15 sa mení takto:
            
            
               a)Odsek 1 sa nahrádza takto:
            
            
               „1.
                     ELTIF nenadobudne viac než 30 % podielových listov alebo akcií jedného ELTIF, EuVECA, EuSEF, PKIPCP alebo AIF z EÚ spravovaného správcom AIF z EÚ. Limit sa neuplatňuje, keď sa ELTIF uvádzajú na trh výlučne pre profesionálnych investorov.“;
            
            
               b)V odseku 2 sa dopĺňa tento pododsek:
            
            
               „Uvedené limity koncentrácie sa neuplatňujú, keď sa ELTIF uvádzajú na trh výlučne pre profesionálnych investorov.“
            
            
               10.Článok 16 sa mení takto:
            
            
               a)Odsek 1 sa mení takto:
            
            
               i)Písmená a), b) a c) sa nahrádzajú takto:
            
            
               „a)
                     nepredstavuje viac než 50 % hodnoty kapitálu ELTIF a viac než 100 % hodnoty kapitálu ELTIF v prípade ELTIF uvádzaných na trh výlučne pre profesionálnych investorov;
            
            
               b)
                     slúži na účely uskutočňovania investícií alebo poskytovania likvidity vrátane úhrady nákladov a výdavkov s výnimkou úverov uvedených v článku 10 písm. c) za predpokladu, že hotovosť alebo jej ekvivalenty v držbe ELTIF nepostačujú na uskutočnenie dotknutej investície;
            
            
               c)
                     uzatvára sa v rovnakej mene ako aktíva, ktoré sa majú nadobudnúť za vypožičanú hotovosť, alebo v inej mene, ak bola menová expozícia zabezpečená alebo ak možno inak preukázať, že výpožička v inej mene nevystavuje ELTIF závažným devízovým rizikám;“;
            
            
               ii)Písmeno e) sa nahrádza takto:
            
            
               „e)
                     zaťažuje aktíva na účely vykonávania stratégie vypožičiavania dotknutého ELTIF.“;
            
            
               b)Vkladá sa tento odsek 1a:
            
            
               „1a.
                     Dohody o vypožičiavaní, ktoré sú plne kryté kapitálovými záväzkami investorov, sa nepovažujú za vypožičiavanie na účely odseku 1.“;
            
            
               c)Odsek 2 sa nahrádza takto:
            
            
               „2.
                     Správca ELTIF v prospekte ELTIF uvedie, či ELTIF má alebo nemá v úmysle si ako súčasť investičnej stratégie ELTIF vypožičiavať hotovosť, a podrobne predstaví stratégiu a limity vypožičiavania daného ELTIF. Konkrétne správca ELTIF uvedie, ako vypožičiavanie prispeje k vykonávaniu stratégie ELTIF a zmierneniu rizík týkajúcich sa vypožičiavania a trvania a devízových rizík.“
            
            
               11.V článku 18 sa vypúšťa odsek 4.
            
            
               12.V článku 18 sa odsek 7 nahrádza takto:
            
         
         
            
               „7.
                     ESMA vypracuje návrh regulačných technických predpisov, v ktorých bližšie určí okolnosti, za akých sa životnosť ELTIF považuje za dostatočne dlhú na to, aby zahrnula životný cyklus všetkých jednotlivých aktív ELTIF, ako sa uvádza v odseku 3.
            
            
               ESMA vypracuje návrh regulačných technických predpisov, v ktorých sa spresnia minimálne informácie, ktoré sa majú poskytovať príslušným orgánom podľa článku 18 ods. 2 písm. b), a kritériá na posúdenie percenta uvedeného v článku 18 ods. 2 písm. d), pričom sa zohľadnia očakávané peňažné toky a pohľadávky ELTIF.“
            
            
               13.Článok 19 sa mení takto:
            
            
               i)Vkladá sa tento odsek 2a:
            
            
               „2a.
                     Štatút alebo zakladajúce dokumenty ELTIF môžu obsahovať možnosť pred skončením životnosti ELTIF úplne alebo čiastočne spárovať žiadosti odchádzajúcich investorov ELTIF o prevod podielových listov alebo akcií ELTIF so žiadosťami potenciálnych investorov o prevod, pokiaľ sú splnené všetky tieto podmienky:
            
            
               a)správca ELTIF stanovil politiku párovania žiadostí, v ktorej sa jednoznačne stanovujú všetky tieto skutočnosti:
            
            
               i)proces prevodu v prípade odchádzajúcich aj potenciálnych investorov;
            
            
               ii)úloha správcu fondu alebo administrátora fondu pri vykonávaní prevodov a párovaní príslušných žiadostí;
            
            
               iii)časové obdobia, počas ktorých môžu odchádzajúci a potenciálni investori požiadať o prevod akcií alebo podielových listov ELTIF;
            
            
               iv)cena vykonania;
            
            
               v)podmienky pomerného rozdelenia;
            
            
               vi)načasovanie a povaha zverejňovania informácií v súvislosti s procesom prevodu;
            
            
               vii)prípadné poplatky, náklady a platby súvisiace s procesom prevodu;
            
            
               b)politika a postupy párovania žiadostí odchádzajúcich a potenciálnych investorov ELTIF zabezpečujú spravodlivé zaobchádzanie s investormi a pomerné párovanie v prípade nesúladu medzi odchádzajúcimi a potenciálnymi investormi;
            
            
               c)párovanie žiadostí umožňuje správcovi ELTIF monitorovať riziko likvidity ELTIF a je zlučiteľné s dlhodobou investičnou stratégiou ELTIF.“;
            
            
               ii)Dopĺňa sa tento odsek 5:
            
            
               „5. ESMA vypracuje návrh regulačných technických predpisov, v ktorých sa spresnia okolnosti, za ktorých sa uplatňuje článok 19 ods. 2a, ako aj informácie, ktoré musia ELTIF oznamovať investorom.
            
            
               ESMA predloží tento návrh regulačných technických predpisov Komisii do [...].
            
            
               Na Komisiu sa deleguje právomoc prijať regulačné technické predpisy uvedené v prvom pododseku v súlade s článkami 10 až 14 nariadenia (EÚ) č. 1095/2010.“
            
            
               14.V článku 21 sa odsek 1 nahrádza takto:
            
         
         
            
               „1.
                     ELTIF informuje svoj príslušný orgán o riadnom odpredaji svojich aktív v záujme vyplatenia podielových listov alebo akcií investorov po ukončení životnosti ELTIF najneskôr rok pred dátumom ukončenia životnosti ELTIF. Na žiadosť príslušného orgánu pre ELTIF predloží ELTIF svojmu príslušnému orgánu podrobný harmonogram riadneho odpredaja uvedených aktív.“
            
            
               15.Článok 23 sa mení takto:
            
            
               a)Vkladá sa tento odsek 3a:
            
            
               „3a.
                     Prospekt zberného ELTIF obsahuje tieto informácie:
            
            
               a)
                     vyhlásenie, že zberný ELTIF je zberný fond určitého hlavného ELTIF a ako taký nepretržite investuje 85 % alebo viac svojich aktív do podielových listov tohto hlavného ELTIF;
            
            
               b)
                     investičný cieľ a politiku vrátane rizikového profilu a informácie o tom, či sa výkonnosť zberného a hlavného ELTIF zhodujú, alebo do akej miery a z akých dôvodov sa odlišujú;
            
            
               c)
                     stručný opis hlavného ELTIF, jeho organizácie, investičného cieľa a politiky vrátane rizikového profilu, ako aj informácie o tom, ako možno získať prospekt hlavného ELTIF;
            
            
               d)
                     zhrnutie dohody uzavretej medzi zberným ELTIF a hlavným ELTIF alebo interných pravidiel výkonu činnosti uvedených v článku 29 ods. 6;
            
            
               e)
                     ako môžu podielnici získať ďalšie informácie o hlavnom ELTIF a o dohode uzavretej medzi zberným ELTIF a hlavným ELTIF uvedenej v článku 29 ods. 6;
            
            
               f)
                     opis všetkých odmien alebo náhrad nákladov splatných zo strany zberného ELTIF na základe jeho investovania do podielových listov hlavného ELTIF, ako aj celkových poplatkov zberného ELTIF a hlavného ELTIF;
            
            
               g)
                     opis daňových dôsledkov, ktoré má investovanie do hlavného ELTIF pre zberný ELTIF.“;
            
            
               b)V odseku 5 sa dopĺňa tento pododsek:
            
            
               „Ak sa ELTIF uvádza na trh pre retailových investorov, správca ELTIF zahŕňa do výročnej správy zberného ELTIF výkaz celkových poplatkov zberného ELTIF a hlavného ELTIF. Vo výročnej správe zberného ELTIF sa uvádza, ako možno získať výročnú správu alebo správy hlavného ELTIF.“
            
            
               16.V článku 25 sa odsek 2 nahrádza takto:
            
            
               „2.
                     V prospekte sa zverejňuje celkový pomer nákladov ELTIF.“
            
            
               17.Článok 26 sa vypúšťa.
            
            
               18.Článok 28 sa vypúšťa.
            
            
               19.V článku 29 sa dopĺňajú tieto odseky 6 a 7:
            
            
               „6.
                     V prípade štruktúry „hlavný – zberný“ poskytuje hlavný ELTIF zbernému ELTIF všetky dokumenty a informácie, ktoré zberný ELTIF potrebuje na plnenie požiadaviek stanovených v tomto nariadení. Zberný ELTIF na tento účel uzavrie s hlavným ELTIF dohodu.
            
            
               Táto dohoda musí byť k dispozícii na požiadanie a bezplatne všetkým podielnikom. V prípade, ak hlavný aj zberný ELTIF spravuje tá istá správcovská spoločnosť, dohodu môžu nahradiť interné pravidlá výkonu činnosti, ktorými sa zabezpečí súlad s požiadavkami stanovenými v tomto odseku.
            
         
         
            
               7.
                     Ak majú hlavný a zberný ELTIF rôznych depozitárov, títo depozitári uzavrú dohodu o vzájomnom poskytovaní informácií s cieľom zabezpečiť plnenie povinností obidvoch depozitárov. Zberný ELTIF nesmie investovať do podielových listov hlavného ELTIF predtým, ako táto dohoda nadobudne účinnosť.
            
            
               Plnenie požiadaviek stanovených v tomto odseku depozitárom hlavného ELTIF či depozitárom zberného ELTIF sa nepovažuje za porušenie pravidiel obmedzujúcich zverejňovanie informácií alebo týkajúcich sa ochrany údajov, ak sú takéto pravidlá stanovené v zmluve alebo akomkoľvek zákone, inom právnom predpise alebo správnom opatrení. Z takéhoto plnenia nevyplýva pre depozitára ani osobu konajúcu v jeho mene žiadna zodpovednosť.
            
            
               Zberný ELTIF alebo prípadne správcovská spoločnosť zberného ELTIF zodpovedá za to, aby sa všetky informácie o hlavnom ELTIF, ktoré sú potrebné na plnenie povinností depozitára zberného ELTIF, oznamovali depozitárovi zberného ELTIF. Depozitár hlavného ELTIF okamžite informuje príslušné orgány domovského štátu hlavného ELTIF, zberný ELTIF alebo prípadne správcovskú spoločnosť a depozitára zberného ELTIF o akýchkoľvek nezrovnalostiach, ktoré zistí v súvislosti s hlavným ELTIF a v prípade ktorých sa predpokladá negatívny vplyv na zberný ELTIF.“
            
            
               20.Článok 30 sa nahrádza takto:
            
            
               „Článok 30
            
            
               Osobitné požiadavky týkajúce sa distribúcie ELTIF a ich uvádzania na trh pre retailových investorov
            
            
               1.Podielové listy alebo akcie ELTIF sa môžu uvádzať na trh pre retailových investorov iba vtedy, ak sa vykonalo posúdenie vhodnosti daného investora v súlade s článkom 25 ods. 1, 2 a 5, článkom 25 ods. 6 druhým a tretím pododsekom a článkom 25 ods. 7 smernice 2014/65/EÚ.
            
            
               2.Ak životnosť ELTIF, ktorý sa ponúka alebo umiestňuje na trhu pre retailových investorov, presahuje 10 rokov, správca ELTIF alebo distribútor jasne uvedú v písomnej forme, že produkt ELTIF nemusí byť vhodný pre retailových investorov, ktorí nie sú ochotní prevziať na seba takýto dlhý a nelikvidný záväzok.
            
            
               3.Odseky 1 a 2 sa neuplatňujú, ak je retailový investor jedným z vedúcich pracovníkov, správcom portfólia, riaditeľom, úradníkom, zástupcom alebo zamestnancom správcu alebo prepojeného subjektu správcu a má dostatočné znalosti o danom ELTIF.
            
            
               4.V prípade štruktúry „hlavný – zberný“ obsahuje prospekt zberného ELTIF všetky tieto informácie:
            
            
               a)vyhlásenie o tom, že zberný ELTIF je zberným fondom hlavného ELTIF;
            
            
               b)investičný cieľ a politiku vrátane rizikového profilu a informácie o tom, či sa výkonnosť zberného a hlavného ELTIF zhodujú, alebo do akej miery a z akých dôvodov sa odlišujú;
            
            
               c)stručný opis hlavného ELTIF, jeho organizácie, investičného cieľa a politiky vrátane rizikového profilu a informácie o tom, ako možno získať prospekt hlavného ELTIF;
            
            
               d)opis všetkých odmien alebo náhrad nákladov splatných zo strany zberného ELTIF na základe jeho investovania do podielových listov hlavného ELTIF, ako aj celkových poplatkov zberného ELTIF a hlavného ELTIF;
            
            
               e)opis daňových dôsledkov, ktoré má investovanie do hlavného ELTIF pre zberný ELTIF.
            
            
               5.Zberný ELTIF zverejňuje v každom marketingovom oznámení, že nepretržite investuje 85 % alebo viac svojich aktív do podielových listov hlavného ELTIF.
            
            
               6.V štatúte alebo zakladajúcich dokumentoch ELTIF uvádzaného na trh pre retailových investorov v príslušnej triede podielových listov alebo akcií sa stanovuje, že so všetkými investormi sa zaobchádza rovnako a že jednotlivým investorom ani skupinám investorov sa v rámci príslušnej triedy alebo tried neposkytuje prednostné zaobchádzanie ani žiadne osobitné hospodárske výhody.
            
            
               7.Právna forma ELTIF uvádzaného na trh pre retailových investorov nesmie viesť k žiadnej ďalšej zodpovednosti pre retailového investora alebo vyžadovať akékoľvek ďalšie záväzky v mene takéhoto investora okrem pôvodného kapitálového záväzku.
            
            
               8.Retailoví investori môžu počas lehoty na upisovanie a aspoň dva týždne po dátume nadobudnutia účinnosti zmluvy o záväzku alebo upísaní podielových listov alebo akcií ELTIF zrušiť svoje upísanie a majú nárok na vrátenie peňazí bez pokuty.
            
            
               9.Správca ELTIF uvádzaného na trh pre retailových investorov zavedie primerané postupy a mechanizmy na riešenie sťažností retailových investorov, ktoré retailovým investorom umožňujú predkladať sťažnosti v úradnom jazyku alebo v jednom z úradných jazykov ich členského štátu.“
            
         
         
            
               21.V článku 37 sa odsek 1 nahrádza takto:
            
            
               „1.
                     Komisia začne preskúmanie uplatňovania tohto nariadenia najneskôr [dátum nadobudnutia účinnosti + 5 rokov]. Pri preskúmaní sa analyzuje najmä:
            
            
               a)uplatňovanie článku 18 a vplyv tohto uplatňovania na politiku vyplácania a životnosť ELTIF;
            
            
               b)uplatňovanie ustanovení o udeľovaní povolení pre ELTIF, ako je stanovené v článkoch 3 až 6;
            
            
               c)či by sa mali aktualizovať ustanovenia o ústrednom verejnom registri ELTIF uvedené v článku 3;
            
            
               d)vplyv uplatňovania minimálnych limitov oprávnených investičných aktív uvedených v článku 13 ods. 1 na diverzifikáciu aktív;
            
            
               e)rozsah, v akom sa ELTIF uvádzajú na trh v Únii, vrátane otázky, či by o uvádzanie ELTIF na trh mali prípadne záujem správcovia AIF uvedení v článku 3 ods. 2 smernice 2011/61/EÚ;
            
            
               f)či by sa mali aktualizovať zoznam oprávnených aktív a investícií, pravidlá diverzifikácie, pravidlá týkajúce sa zloženia portfólia, pravidlá koncentrácie a limity týkajúce sa vypožičiavania hotovosti;
            
            
               g)či by sa mali aktualizovať ustanovenia o konfliktoch záujmov stanovené v článku 12;
            
            
               h)či sú požiadavky na transparentnosť stanovené v kapitole IV primerané;
            
            
               i)či sú ustanovenia o uvádzaní podielových listov alebo akcií ELTIF na trh stanovené v kapitole V primerané a zabezpečuje sa nimi účinná ochrana investorov vrátane retailových investorov.“
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od [nadobudnutie účinnosti + 6 mesiacov].
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predsedníčka
                        predseda
               
            
            
               
            
         
         
            
                  
                     (1)
                  
                        Európska komisia. Akčný plán na vybudovanie únie kapitálových trhov. Zdroj: https://ec.europa.eu/info/publications/2015-action-plan-building-capital-markets-union_en (k dispozícii: 8. februára 2021). V súvislosti s tým je potrebné uviesť, že riešenie klimatickej krízy a riadenie energetickej transformácie na nízkouhlíkové hospodárstvo, ako aj ďalšie environmentálne a sociálne výzvy, si vyžadujú dlhodobý časový horizont, a teda aj dlhodobejšie investície. Úspech týchto investícií do nových technológií a infraštruktúr si vyžaduje účinné regulačné rámce a spoľahlivé a nákladovo efektívne finančné štruktúry.
               
               
                  
                     (2)
                  
                        Európska komisia. COM(2017) 292 final. Zdroj: https://ec.europa.eu/info/sites/default/files/communication-cmu-mid-term-review-june2017_en.pdf (2. mája 2021).
               
               
                  
                     (3)
                  
                        Oznámenie Európskej komisie. Únia kapitálových trhov pre ľudí a podniky – nový akčný plán. COM(2020) 590 final. 24. septembra 2020. Zdroj: https://ec.europa.eu/info/law/better-regulation/have-your-say/initiatives/12498-Unia-kapitalovych-trhov-pre-ludi-a-podniky-novy-akcny-plan_sk (8. februára 2021). 
               
               
                  
                     (4)
                  
                        Akčný plán sa zaoberá tým, ako by mohli prípadné zmeny v legislatívnom rámci a vyššia motivácia na využívanie štruktúry fondov ELTIF podporiť zavedenie celoeurópskych dlhodobých investičných fondov a v konečnom dôsledku nasmerovať viac financií, a to aj od retailových investorov, do reálnej ekonomiky EÚ. Tamže, s. 8.
               
               
                  
                     (5)
                  
                        Tamže, s. 8 (opatrenie 3).
               
               
                  
                     (6)
                  
                        Oznámenie Európskej komisie o stratégii financovania prechodu na udržateľné hospodárstvo. [COM(2021) 390 final].
               
               
                  
                     (7)
                  
                        Podľa pravidiel EÚ týkajúcich sa taxonómie udržateľných činností [nariadenie Európskeho parlamentu a Rady 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020)] a rámca EÚ na zverejňovanie informácií pre nefinančné a finančné spoločnosti {návrh smernice, ktorou sa mení smernica 2013/34/EÚ, smernica 2004/109/ES, smernica 2006/43/ES a nariadenie (EÚ) č. 537/2014, pokiaľ ide o podávanie správ o udržateľnosti podnikov určitými podnikmi [COM(2021) 189 final], 21.4.2021}; nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (8)
                  
                        Záverečná správa fóra na vysokej úrovni pre úniu kapitálových trhov s názvom Nová vízia pre kapitálové trhy Európy. 10. júna 2020. Zdroj: https://ec.europa.eu/info/files/200610-cmu-high-level-forum-final-report_en (8. februára 2021).
               
               
                  
                     (9)
                  
                        Tamže, s. 12.
               
               
                  
                     (10)
                  
                        Ú. v. EÚ C , , s. .
               
               
                  
                     (11)
                  
                        Nariadenie Európskeho parlamentu a Rady (EÚ) 2015/760 z 29. apríla 2015 o európskych dlhodobých investičných fondoch (Ú. v. EÚ L 123, 19.5.2015, s 98).
               
               
                  
                     (12)
                  
                        Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).
               
               
                  
                     (13)
                  
                        Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).
               
               
                  
                     (14)
                  
                        Nariadenie Európskeho parlamentu a Rady (EÚ) 2017/2402 z 12. decembra 2017, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012 (Ú. v. EÚ L 347, 28.12.2017, s. 35).
               
               
                  
                     (15)
                  
                        Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).
               
               
                  
                     (16)
                  
                        Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
               
               
                  
                     (17)
                  
                        Nariadenie Európskeho parlamentu a Rady (EÚ) 2017/2402 z 12. decembra 2017, ktorým sa stanovuje všeobecný rámec pre sekuritizáciu a vytvára sa osobitný rámec pre jednoduchú, transparentnú a štandardizovanú sekuritizáciu, a ktorým sa menia smernice 2009/65/ES, 2009/138/ES a 2011/61/EÚ a nariadenia (ES) č. 1060/2009 a (EÚ) č. 648/2012 (Ú. v. EÚ L 347, 28.12.2017, s. 35).
               
               
                  
                     (18)
                  
                        Smernica Európskeho parlamentu a Rady 2011/61/EÚ z 8. júna 2011 o správcoch alternatívnych investičných fondov a o zmene a doplnení smerníc 2003/41/ES a 2009/65/ES a nariadení (ES) č. 1060/2009 a (EÚ) č. 1095/2010 (Ú. v. EÚ L 174, 1.7.2011, s. 1).
               
               
                  
                     (19)
                  
                        Smernica Európskeho parlamentu a Rady (EÚ) 2019/1160 z 20. júna 2019, ktorou sa mení smernica 2009/65/ES a smernica 2011/61/EÚ, pokiaľ ide o cezhraničnú distribúciu podnikov kolektívneho investovania (Ú. v. EÚ L 188, 12.7.2019, s. 106).
               
               
                  
                     (20)
                  
                        Nariadenie Európskeho parlamentu a Rady (EÚ) č. 1286/2014 z 26. novembra 2014 o dokumentoch s kľúčovými informáciami pre štrukturalizované retailové investičné produkty a investičné produkty založené na poistení (PRIIP) (Ú. v. EÚ L 352, 9.12.2014, s. 1).